Niftakar meta… Hekk nibdew b'dawn il-kelmiet kull meta rridu nirrakkuntaw xi tifkira għażiża u xi mument ta' nostalġija.

Tifkiriet ikollu kulħadd, ta' min sbieħ u ta' min forsi inqas.

Kull tifkira tqanqal emozzjoni u kull tifkira nħarsu lejha bħala esperjenza diretta tal-ħajja.

Dak li għamel Daniel Mangani billi kważi ħames snin ilu beda proġett fuq Facebook fejn permezz tal-paġna NIFTAKAR META jfakkar diversi tifkiriet tal-imgħoddi.

Dawn it-tifkiriet, ħafna minnhom ibbażati fuq esperjenzi personali, huma fl-istess ħin komuni mal-ħajja ta' ħafna oħrajn.

Dawn it-tifkiriet iġibu magħhom tbissima speċjalment meta tinnota kemm l-affarijiet u l-ħajja kienu tassew differenti u sempliċi.

Kif jgħid l-istess awtur "Kulhadd għadda mit-tfulija u miż-żgħożija, u l-ħajja mgħaġla kif inhi llum il-ġurnata, faċli tnessik ħafna mill-memorji u tifkiriet li tkun għaddejt minnhom.

L-iskop tal-paġna 'Niftakar Meta' huwa appuntu sabiex inħallu dawn il-memorji jibqgħu jiġġeddu u b'xi ftit nostalġija nerġgħu niftakru f'meta l-affarijiet sempliċi kienu ħafna.

Eventwalment dan il-proġett kompla jikber, u minn tifkiriet qosra, ħareġ proġett ieħor bħala blogg.

Il-blogg, fuq l-istess tema u isem, jieħu l-forma ta' stejjer qosra.

Il-praspar tat-tfulija, is-sempliċità tal-ħajja kif ukoll il-mumenti nostalġiċi tal-awtur li huma familjari ma' kulħadd.

Il-paġna NIFTAKAR META fuq Facebook jkollha tifkiriet regolari, waqt li l-blogg bl-istess isem, ikollu storja kull ġimgħa.

Wieħed jista' jżur il-paġna ta' Facebook – Niftakar meta | Facebook

U l-blogg – Niftakar Meta…

Fil-ġranet li ġejjin, Daniel se jkun qed jagħti aktar informazzjoni dwar il-pjan li jmiss tiegħu relatat ma' dan il-kunċett.


opinion, current affairs, culture, disability

Il- Fittonia hija ġeneru ta' pjanti tal-fjuri fil-familja Acanthus Achantaceae , nattiva għall-foresta tropikali fl-Amerika t'isfel, prinċipalment il-Peru.

Din il-pjanta, li għandha l-weraq tagħha b'disinn mill-isbaħ, hija pjuttost faċli biex tieħu ħsiebha.

Il-Fittonia tippreferi dawl qawwi u indirett.

Dawl aktar baxx jista' jikkawża li titlef ftit mill-kuluri vibranti tagħha u t-tkabbir jonqos.

Wisq dawl jista' wkoll jaħraq il-weraq.

Il-pjanta tal-fittonia tħobb l-ilma u li tkun konsistentament niedja, iżda mhux imxarrba.

Saqqiha sewwa meta 25% tal-ħamrija tkun niexfa.

Jekk tħalli l-pjanta tinxef wisq, tinduna għaliex il-weraq jibdew jinxfu u jisfaru iżda l-possibilità hija li jerġgħu jieħdu l-ħajja ladarba tinduna bil-problema u ssaqqihom sew.

Il-Fittonia tikber tajjeb f'temperaturi medji.

Evita kurrenti kesħin u kurrent dirett mill-ħiters fix-xhur tax-Xitwa.

Umdità medja tad-dar hija aċċettabbli, iżda l-Fittonia tmur aħjar f'livelli ta' umdità ogħla.

Tista' żżid l-umdità billi tpoġġi umidifikatur fil-viċin.

Mod ieħor biex tiżdied l-umdità relattiva huwa li tiġbor flimkien diversi pjanti li jħobbu l-umdità f'żona żgħira, u toħloq mikro-klima.

Uża fertilizzant ġenerali tal-pjanti tad-dar kull xahar mir-Rebbiegħa sal-aħħar tas-Sajf.

Vantaġġ importanti tal-Fittonia hu li mhijiex tossika għall-annimali domestiċi tagħna.

#wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Roxanne Gauci Taliana Kontributriċi


Ras el Hanout hija taħlita ta' ħwawar misjuba f'forom differenti fit-Tuneżija, l-Alġerija u l-Marokk.

Għandha rwol simili fil-kċina tal-Afrika ta' fuq bħal m'għandu l-garam masala fil-kċina Indjana.

L-isem bl-Għarbi jfisser "kap tal-ħanut" u jimplika taħlita tal-aqwa ħwawar li l-bejjiegħ għandu x'joffri.

Ras el hanout jintuża f'ħafna platti, xi drabi jingħorok fuq laħam jew ħut, jew jitħawwad f'kuskus, għaġin jew ross.

M'hemm l-ebda kompożizzjoni definittiva ta' ħwawar li tifforma r-Ras el Hanout, għax kull ħanut, kumpanija, jew familja jista' jkollhom it-taħlita tagħhom stess.

It-taħlita ġeneralment tikkonsisti f'aktar minn tużżana ħwawar, fi proporzjonijiet differenti

Però llum se naqsam magħkom il-mod kif nagħmlu jien.

Biex tagħmel vażett żgħir, għandek bżonn:

Żewġ imgħaref u nofs żerriegħa tal-kemmun Żewġ imgħaref żerriegħa tal-kosbor Mgħarfa kannella midħuna jew stikka waħda tal-kannella Żewġ kuċċarini ġinġer midħun Żewġ kuċċarini bżar iswed Kuċċarina turmeric midħun Madwar 10 żrieragħ tal-kardamomu Niskata żagħfran

Ixwi l-ħwawar sħaħ ġo taġen żgħir 'nonstick' sakemm isiru aromatiċi u jiskuraw ftit.

Ipprova taqbiżx dan il-pass li tixwi l-ħwawar, għax verament joħorġu aktar it-togħmiet tagħhom b'dan il-metodu.

Itfa' din it-taħlita ta' ħwawar fi grinder tal-ħwawar (jew uża mehries u lida), u idħanhom sakemm ikollok taħlita ta' trab fin.

Aħżen ġo vażett issiġillat sa sitt xhur biex tużahom meta jkollok bżonn.

#wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Jackie Busuttil Kontributriċi


Eżatt fil-ħin għall-Jum Internazzjonali tan-Nisa, il-jum li fih jiġu ċċelebrati l-kisbiet soċjali, ekonomiċi, kulturali u politiċi tan-nisa, waħda mill-aktar nisa influwenti tas-seklu 20 qed tiġi introdotta bħala mudell għall-ġenerazzjoni ġdida ta' bniet.

Il-kumpanija Mattel introduċiet lill-eks First Lady u kelliema tan-Nazzjonijiet Uniti Eleanor Roosevelt bħala pupa ġdida ta' Barbie, fil-kollezzjoni 'Barbie's Inspiring Women', li tagħti ġieħ lin-nisa matul l-istorja.

Hija l-unika First Lady li għandha pupa ta' Barbie imsemmija għaliha.

"Aħna ninsabu kuntenti li nilqgħu lill-eks First Lady Eleanor Roosevelt fis-serje 'Barbie's Inspiring Women' u li nitfgħu dawl fuq kif il-perseveranza tagħha bħala ċampjin tal-policies dwar id-drittijiet ċivili u ekonomiċi ħalliet impatt fuq id-dinja," qalet Lisa McKnight, senior viċi president u kap globali ta' Barbie u pupi f'Mattel.

Roosevelt serviet mill-1933 sal-1945 matul il-presidenza tar-raġel tagħha, il-President Franklin D. Roosevelt.

Hija bniet relazzjoni mal-pubbliku permezz tal-paġna tal-aħbarijiet ta' kuljum tagħha u marret lil hinn mir-rwol tradizzjonali tal-'First Lady'.

Hija serviet ukoll bħala diplomatika u umanitarja tan-Nazzjonijiet Uniti wara r-rwol tagħha fil-White House.

Il-pupa Eleanor Roosevelt hija liebsa libsa bil-fjuri, ġiżirana tal-perli u kappell iswed.

Rosa Parks, attivista tal-moviment għad-drittijiet ċivili, u Sally Ride, l-ewwel astronawta mara Amerikana, ġew ukoll onorati bil-pupi ta' Barbie tagħhom.

Is-serje ta' 'Barbie's Inspiring Women' tinkludi poeta, awtur u attivista, Dr Maya Angelou, kif ukoll disa' oħrajn inklużi, Billie Jean King, Ella Fitzgerald, Florence Nightingale, Susan B. Anthony, Amelia Earhart, Katherine Johnson u Frida Kahlo.

Barbie avvanzat mhux ftit mid-debutt tagħha!

L-ewwel pupa ta' Barbie kellha xagħar isfar, għajnejn blu u kienet liebsa libsa tal-għawm.

Minn dakinhar Barbie ġiet trasformata fi rwoli differenti, minn segretarja għal astronawta u issa wkoll First Lady!


San Patrizju, il-qaddis patrun tal-Irlanda, jiġi ċċelebrat fis-17 ta' Marzu ta' kull sena.

Il-poplu Irlandiż huwa kburi ħafna b'San Patrizju u t-tradizzjonijiet li jimxu id f'id mal-jum taċ-ċelebrazzjoni tiegħu.

Minkejja li l-festa ta' San Patrizju hija popolari wkoll fost il-Maltin, ċertament li huma ftit li jafu dawn il-kurżitajiet u fatti interessanti li skoprejna…

San Patrizju ma kienx Irlandiż!

San Patrizju huwa l-patrun tal-Irlanda u huwa magħruf l-aktar għall-konverżjoni tal-poplu Irlandiż pagan tal-ħames seklu A.D. għall-Kristjaneżmu, iżda għalkemm huwa appostlu tal-Irlanda, Patrizju fil-fatt kien Ingliż!

Imwieled u trabba fir-raħal ta' Banna Vemta Burniae, Patrizju jirrikonoxxi lil Britannia bħala pajjiżu fil-kitbiet tiegħu, iżda fejn verament kien il-post tat-twelid tiegħu għadu mhux magħruf b'ċertezza.

Xi wħud jgħidu l-Iskozja filwaqt li oħrajn jgħidu Wales.

Xi ħaġa li żgur nistgħu nkunu ċerti minnha, hi li kien madwar il-baħar Irlandiż fejn dan il-patrun oriġina.

Għadda l-ewwel snin tiegħu fl-Irlanda bħala skjav.

Negozjanti tal-iskjavi kienu qabdu lil Patrizju meta kien teenager, flimkien ma' ħafna oħrajn u kienu ttieħdu l-Irlanda u nbiegħu.

Aktar tard huwa kien kiteb li dak iż-żmien kien jistħoqqlu li jinqabad għaliex kien jemmen li ġara hekk minħabba n-nuqqas ta' fidi li kellu f'Alla.

Dam skjav fl-Irlanda għal sitt snin sħaħ li matulhom kien jitlob ħafna kuljum.

Fil-fatt l-impenn tiegħu wassal għal fidi qawwija.

Jingħad li Patrizju kien jisma' l-vuċijiet u kellu wkoll viżjonijiet.

Jingħad li hekk kif il-fidi tiegħu kompliet tissaħħaħ, huwa beda jisma' l-vuċijiet u darba fost l-oħrajn kien sema' vuċi li qaltlu "Il-vapur tiegħek lest!"

Minn dakinhar huwa ħass li wasal iż-żmien li jipprova jaħrab.

Qatt ma kien hemm sriep fl-Irlanda!

Il-leġġenda tgħid li waqt li l-qaddis patrun kien għaddej minn sawm ta' 40 jum fuq il-quċċata tal-għoljiet ta' Tara, tfaċċaw ħafna sriep u bdew jattakkawh.

Jingħad ukoll li huwa rnexxielu jiġġildilhom u jitfagħhom fil-baħar.

Madanakollu, l-evidenza turi li l-Irlanda kienet kiesħa wisq biex ikun hemm kwalunkwe tip ta' serp f'dak il-post u żmien.

Qatt ma uża shamrock!

Ħafna jgħidu li San Patrizju uża x-shamrock biex jispjega t-trinità qaddisa lill-Irlandiżi pagani.

Jingħad li t-tliet weraq tagħha jirrapreżentaw lill-Missier, lill-Iben u lill-Ispirtu s-Santu.

Minkejja dan, l-istorja tgħid modieħor.

M'hemm l-ebda referenza għall-pjanta f'xi waħda mill-istejjer ta' dak iż-żmien, u m'hemm xejn li jindika kien jużaha biex jispjega t-twemmin nisrani tiegħu.

Saret referenza għaliha biss aktar tard minn kitbiet Ingliżi dwar il-leġġenda.

Ma kienx jilbes l-aħdar!

Kull sena, in-nies jilbsu l-aħdar bħala parti miċ-ċelebrazzjonijiet ta' dan il-jum, iżda l-evidenza turi li San Patrizju kien jilbes il-blu u mhux l-aħdar!

Aktarx, l-aħdar ġie mill-fatt li dan il-kulur huwa sinonimu mal-bandiera Irlandiża, u anke minħabba l-għelieqi sbieħ iħaddru li wieħed isib fl-Irlanda u l-famuża pjanta shamrock!

Patrizju kellu madwar 40 sena meta ġab il-Kristjaneżmu fl-Irlanda.

La darba reġa' lura fuq l-art Brittanika, Patrizju iddeċieda li jħaddan il-fidi tiegħu u jitħarreġ bħala saċerdot.

Huwa studja għal bosta snin qabel ma ħasuu lest li jirritorna l-Irlanda bħala missjunarju.

Huwa rritorna bħala t-tieni Isqof tal-pajjiż u għallem il-Kristjaneżmu lil eluf ta' nies.

Ħafna drabi kien jiġi kkastigat minn kapijiet pagani, iżda tant kien ħadem fuq il-fidi tiegħu li kien lest li jsofri kull ħaġa.

Kien jemmen ukoll li kull sfida kienet kastig għad-dnubiet preċedenti tiegħu.

L-ewwel parata ta' Jum San Patrizju saret fl-Amerika.

Filwaqt li n-nies fl-Irlanda ilhom jiċċelebraw lil San Patrizju mis-1600, it-tradizzjoni tal-parata ta' San Patrizju bdiet fl-Amerika.

Ir-rekords juru li saret parata ta' Jum San Patrizju fis-17 ta' Marzu, 1601 f'kolonja Spanjola f'dik li issa hija Santu Wistin, Florida.

Il-parata, u ċ-ċelebrazzjoni ta' Jum San Patrizju sena qabel ġew organizzati mill-vigarju Irlandiż tal-Kolonja Spanjola Ricardo Artur.

Aktar minn seklu wara, suldati Irlandiżi li kienu jservu fil-militar Ingliż marru f'Boston fl-1737.

L-entużjażmu għall-parati ta' San Patrizju beda minn hemm, kien proprju fis-17 ta' Marzu tal-1762 li saret l-ewwel parata f'New York City u għadha sal-lum il-ġurnata waħda mill-akbar tradizzjonijiet li għandhom f'dan il-pajjiż.

Fl-2020, parati madwar il-pajjiż ġew ikkanċellati jew posposti għall-ewwel darba f'għexieren ta' snin minħabba l-pandemija tal-Covid-19.

L-isem Patrizju jfisser 'nobbli'.

M'għandniex xi ngħidu, dan l-isem huwa popolari ħafna fl-Irlanda.

Ġej mill-isem Latin Patricius li jfisser 'nobbli'.

Fatt interessanti huwa li l-isem propja li dan il-qaddis ingħata mat-twelid kien Sucat, kien aktar tard li ngħata l-isem ta' Patrizju.

Kien biss wara s-seklu 17 li n-nies bdew isemmu lil uliedhom wara dan il-famuż qaddis għaliex qabel dan, kien maħsub li kien isem wisq sagru biex jintuża għal nies komuni.


Proprju fis-27 ta' Marzu tal-2005 ixxandar l-ewwel episodju tas-serje Amerikana tant popolari, anki f'pajjiżna, Grey's Anatomy.

Grey's Anatomy hija serje medika televiżiva li tittratta kemm dak kollu li hu relatat mal-mediċina kif ukoll il-ħajja personali tat-tobba u l-kirurgi.

It-titlu huwa allużjoni għall-Gray's Anatomy, ktieb klassiku dwar l-anatomija tal-bniedem ippubblikat għall-ewwel darba fl-1858 f'Londra u miktub minn Henry Gray.

Shandy Rhimes żviluppat il-pilot ta' din is-serje u kompliet tikteb sal-2017.

Krista Vernoff, li qabel kienet taħdem ma' Rhimes, illum hija x-showrunner ta' Grey's Anatomy.

Bħalissa Grey's Anatomy jinsab fis-17-il staġun tiegħu

Liem karattru huwa l-aktar favorit tiegħek minn din is-serje?


Antoine de Paule kien it-13-il Gran Mastru ta' Malta u laħaq f'din il-kariga nhar l-10 ta' Marzu 1623.

Hu kien is-Sultan ta' Malta u Kap tal-Ordni Sovrana ta' San Ġwann il-Battista.

Fi żmienu kien bena l-palazz ta' San Anton u l-ġonna tiegħu.

Imma hu kellu xewqa li ismu jibqa' għal dejjem u għalhekk ried iwaqqaf raħal li jġib ismu.

Kienet din ix-xewqa tal-eċċelenza tiegħu l-Gran Mastru De Paule li jara li fuq din l-art fid-daħla ġewwinija tal-port ta' Malta tiġi imsawra komunità u li l-istess art tibda ġġib isem il-Gran Mastru.

Dan kollu għandu l-għan li jtaffi mill-espansjoni bla waqfien tal-popolazzjoni tat-tlett ibliet tal-Kottonera fuq din l-isfonda tal-port ta' Malta.

Din il-popolazzjoni dejjem tikber qiegħda tkun ta' dannu għas-saħħa tal-poplu kien għalhekk li l-Gran Mastru fil-ġenerożità kbira tiegħu ħaseb biex joffri din l-art bejn l-Għolja tal-Ħorr u l-Għolja ta' Kordin biex fuqha jinbena Raħal Ġdid li ikun jista' jilqa' lill-poplu li dejjem jikber fl-inħawi tal-Port.

Għalhekk dan ir-Raħal Ġdid kellu jkun iġib isem is-Sultan, dak ta' Casal Paola u dawk li jabitaw fih ikunu msejħa Pawlisti.

Il-Gran Mastru ħabbar ukoll li kien se joffri fondi biex f'dan ir-raħal tinbena knisja għas-servizz tal-poplu li jammar f'dan il-post u kienet iddedikata lil Santa Ubaldeska, waħda mill-padruni tal-Ordni Ospidaljer ta' San Ġwann il-Battista.

Il-Gran Mastru kien ħabbar ukoll li dawk li jagħżlu li jmorru jgħixu f'dan ir-raħal kienu se jkunu eżentati milli jiġu mfittxija għal xi kreditu jew djun li seta' kellhom.

Minkejja dan kienu ftit dawk li marru jgħixu f'Raħal Ġdid fi żmien il-Kavallieri u kellu jgħaddi naqra żmien mhux ħażin biex dan ir-raħal beda jikber sewwa.

Meta fi żmien l-Ingliżi l-attività madwar il-port u t-tarznari kibret ħafna, Raħal Ġdid far bin-nies.

Il-knisja ta' Santa Ubaldeska tkabbret u ġiet iddedikata lil Qalb ta' Ġesù.

Fil-bidu tas-seklu 20 bdiet tinbena l-knisja monumentali ta' Kristu Re li hija l-parroċċa tal-lum.

Wara l-gwerra, raħal Casal Paola kompla kiber u llum huwa wieħed mill-iktar irħula popolari f'Malta.

Il-knisja ta' Kristu Re hija l-ikbar knisja ta' Malta u llum ġiet mgħollija għad-dinjità ta' Bażilika.


Ftit xhur ilu rajna waħda mill-avventuri ta' Pierre u sħabu fiż-żjara tagħhom ġewwa Għar il-friefet.

Din id-darba flimkien magħhom se nesploraw Għar Ħasan.

X'tistgħu tgħidulna dwar dak li rnexxilkom tiskopru dwar dan l-għar?

Kif tistgħu taraw fil-filmat, din id-darba jien u Matt morna nesploraw Għar Ħasan.

Dan l-għar għandu partijiet li jista' jżurhom kulħadd u partijiet oħra li huma aktar tekniċi u għandha titqies il-kawtela.

Bħal dejjem is-sigurtà l-ewwel u wieħed jeħtieġ dawl tajjeb u preferibbilment elmu.

Dan l-għar jinsab fil-parti tan-Nofsinhar tal-gżira li jħares lejn l-irdumijiet u l-baħar blu skur.

L-għar jissejjaħ Għar Hasan jew Hasan's Cave.

Għar Ħasan huwa twil madwar 387 metru u jista' jinstab 70 metru 'l fuq mil-livell tal-baħar.

Id-daħla tal-għar hija għolja 5 metri u wiesgħa 6 metri, b'dimensjoni ta' 20 metru.

Bħal għerien oħra, hemm leġġenda dwaru u bħal dejjem ikun hemm verżjonijiet differenti tal-leġġenda.

L-ewwel waħda hija li Ħasan, 'ribellu' Saracen tas-seklu 12 tefa' għajnejh fuq xebba ħelwa u ddeċieda li jaħtafha u jaħbiha fl-għar.

Dan qajjem rewwixta man-nies tal-post u attakkaw l-għar.

Minflok ma ħalla lilu nnifsu jinqabad, Ħasan tefa' lit-tfajla fil-baħar ta' taħt l-għareġ u kkommetta suwiċidju billi qabeż.

Verżjoni oħra hija li t-tfajla nħatfet u Ħasan ġiegħlha twiegħed imħabba eterna għalih u hi tkun meħlusa.

It-tfajla ddisprat u qabżet minn fuq irdum u wara Ħasan qabeż warajha.


Chaplin kien jgħid li l-ewwel xogħol tal-films tiegħu kien intellettwalment insinifikanti u kien jirreferi għall-films bħala "mhux raffinati".

Madanakollu kien l-ewwel ċans li kellu biex joħroġ mill-faqar.

Grazzi għall-konnessjonijiet u l-influwenza professjonali tal-ġenituri tiegħu, Charlie Chaplin beda jirreċta fuq il-palk minn età żgħira ħafna.

Huwa telaq mill-kulleġġ u dar għad-dinja tal-arti.

Dan il-bidu wassal għal Karriera ta' vaudeville ma' kumpanija Brittanika li tivvjaġġa, li eventwalment wasslitu għad-dinja tal-films fl-Amerika.

Kien magħruf li jbati minn dipressjoni.

Huwa kien ateu u minkejja li dejjem ċaħad, kien magħruf ukoll li kellu twemmin kommunista, iżda qatt ma nstabet evidenza ċara għal dan.

Fis-snin bikrija tal-karriera tiegħu, ċerti xeni mill-films tiegħu kienu jiġu kkunsidrati bħala vulgari.

Iżżewweġ erba' darbiet, u kull mara li kellu kienet tkun ferm iżgħar minnu.

L-aħħar mara ta' Chaplin, Oona O'Neill, bint id-drammaturgu Eugene O'Neill, kellha 18-il sena waqt li hu kellu 54 sena.

Iż-żwieġ tagħhom irriżulta għal wieħed feliċi u kellhom tmien ulied.

Minbarra li kien attur, Charlie Chaplin kien mużiċist.

Fil-fatt, għal xi żmien huwa kien ħadem bħala butler waqt li kien għadu jgħix l-Ingilterra.

Madanakollu, d-daqq tat-trumbetta storbjuża tiegħu ġiegħlu jitkeċċa minn dak ix-xogħol.

Buston Keaton, kummidjant famuż ieħor tal-films siekta, kien l-ekwivalenti ta' Katy Perry għal Taylor Swift, ta' Chaplin.

Madanakollu kienu jmorru tajjeb ħafna ma' xulxin.

Fil-fatt, is-suppost rivali ħadmu flimkien meta Charlie Chaplin qabbad lil Keaton biex jaħdem fuq il-film tiegħu Limelight.

Xi nies jassumu li Charlie Chaplin kien jappoġġja lil Adolf Hitler minħabba x-xebh fiżiku bejn Hitler u l-karattru ta' Chaplin, Tramp.

Fil-verità, Charlie Chaplin ma kienx simpatizzant tan-Nażisti, u saħansitra wasal biex jagħmel film satiriku dwar Adolf Hitler, The Great Dictator, li kien ipprojbit fil-Ġermanja Nażista.

Il-flus li għamel Charlie Chaplin kemm bħala attur kif ukoll bħala direttur kienu karatteristika ewlenija tal-karriera tiegħu.

Huwa kien wieħed fost l-ewwel atturi professjonali li sar sinjur minħabba x-xogħol tiegħu tal-films.

Sal-1915, kien qed jaqla' aktar minn $1,000 fil-ġimgħa, aktar minn dak li jaqilgħu ħafna Amerikani llum il-ġurnata.

Fl-1942, Chaplin kien involut f'dak li jitqies bħala wieħed mill-akbar skandli ta' ħajtu.

Huwa kellu relazzjoni qasira ma' mara bl-isem ta' Joan Barry waqt li l-aħħar żwieġ tiegħu kien għadu kemm intemm.

Chaplin kien waqqaf ir-relazzjoni malajr.

Fl-1943, Barry bdiet tinsinwa li Chaplin kien missier it-tarbija tagħha, u anki nfetħet kawża ta' paternità.

Għall-ewwel Chaplin rebaħ il-każ fl-1944 meta test tad-demm wera li t-tifel ma kienx tiegħu iżda waqt retrial fl-1945, l-avukat prosekutur kien kapaċi jagħmel każ li t-testijiet tad-demm kienu evidenza inammissibbli.

Għaldaqstant Chaplin kellu jħallas għexieren ta' eluf ta' dollari.

Il-protesti dwar il-każ instigaw leġiżlazzjoni li kienet tiżgura li t-testijiet tad-demm ikunu evidenza valida ta' konferma f'każijiet futuri ta' paternità.

Fl-1975, meta kien kważi wasal fit-tmiem ta' ħajtu, Charlie Chaplin iddeċieda li jidħol f'kompetizzjoni bl-isem ta' Charlie Chaplin look-alike contest fi Franza, u ma rebaħx!

Iva, minkejja li kien proprju l-persuna attwali li l-kompetizzjoni kienet qed tipprova ssib lil xi ħadd jixbħu, ma ndunawx li kien proprju hu!

Huwa ma tilifx biss l-ewwel post iżda ġie fit-tielet post!

Xi wħud jaħsbu li forsi peress li għajnejh kienu jidhru fil-blu fid-dawl, kienet il-ħaġa li tilfitu l-premju, għall-fatt li l-ġurija u l-udjenza kienu jaraw biss id-dehra griża tagħhom fil-films tiegħu bla kulur.

Darba ġiegħel attriċi tieħu 342 takes!

F'gimgħatejn, Chaplin ġiegħel lill-attriċi Virginia Cherrill tieħu 342 takes ta' sekwenza waħda f' City Lights .

Ma kinitx biss dwar il-prestazzjoni tagħha, għalkemm dak kien fattur.

Chaplin kien essenzjalment ukoll jagħmel l-istorja waqt li jsir il-ġbid.

Kien ċittadin Brittaniku li jgħix l-Amerika matul l-Ewwel Gwerra Dinjija, iżda ma ġġieled għall-ebda nazzjon.

It-talenti komiċi tiegħu madanakollu, intużaw tajjeb biex itellgħu l-moral.

L-isptarijiet militari saħansitra kienu jipproġettaw il-films tiegħu fuq is-soqfa sabiex il-midruba setgħu jgħollu ftit il-moral mis-sodda.

Minkejja li ma kienx kapaċi jaqra l-mużika, Chaplin ikkompona l-mużika għall-biċċa l-kbira tal-films tiegħu, u seta' jdoqq il-vjoljo u l-pjanu.

Huwa kien jiddependi minn assistenti mużikali biex jittraduċi l-mużika tiegħu.

Tista' tkun familjari mal-mużika ta' Chaplin u ma tafx!

Smile ta' Chaplin, tema romantika għal Modern Times tiegħu, aktar tard ingħatat lirika u saret hit għal Nat King Cole.

Editja ħafna mill-films tiegħu.

Chaplin kien straordinarjament prattiku mal-produzzjoni tal-films tiegħu: huwa kien jirreċta, jikteb, jidderieġi, jipproduċi, u anki jeditja kważi dak kollu li qatt għamel.

Kien magħruf li jiġbed aktar milli jkollu bżonn u mbagħad jifforma u jeditja kollox.

Bħala l-ikbar stilla tal-films siekta fid-dinja, kien primarjament magħruf għan-nuqqas ta' kliem tiegħu, iżda huwa kien kiteb novella qasira, l-uniku xogħol tiegħu ta' proża fittizja.

Footlights, miktuba meta kellu 59 sena, ma ġietx magħrufa sal-2014

Wara l-mewt tiegħu fl-Isvizzera fl-1977, il-katavru ta' Chaplin ġie midfun f'ċimiterju Żvizzeru.

Madanakollu ma baqax hemm għal tul ta' żmien!

Xi ħadd kien seraq il-katavru tiegħu fl-1978 u l-pulizija lokali ħadet iktar minn xahar biex issibu.


Nhar l-Erbgħa 21 t'April ir-Reġina għalqet 95 sena, iżda kont taf li r-Reġina tiċċelebra għeluq sninha darbtejn?

Minbarra d-data li twieldet fiha, hemm data oħra fejn issir ċelebrazzjoni uffiċjali ta' għeluq sninha, li ġeneralment tkun fit-tieni Sibt ta' Ġunju.

Għaliex tiċċelebra għeluq sninha darbtejn, u kif tiċċelebrahom?

Fil-passat, ċelebrazzjonijiet uffiċjali li jimmarkaw għeluq snin ta' Re jew Reġina fir-Renju Unit ma kinux isiru fil-ġurnata attwali ta' għeluq sninhom.

Il-bużnannu tar-Reġina, Edward VII, li kien Re mill-1901 sal-1910 twieled f'Novembru, xahar li fir-Renju Unit, it-temp ma jkunx daqshekk tajjeb.

Madankollu huwa ried li jkun hemm ċelebrazzjoni pubblika kbira, allura, peress li f'Novembru ma kienx żmien tajjeb għal dan u għall-parata, huwa ddeċieda li jgħaqqad iċ-ċelebrazzjoni uffiċjali ta' għeluq sninu ma' parata militari annwali li ssir fis-sajf, meta t-temp ikun aktar sabiħ.

Kif tiċċelebra għeluq sninha r-Reġina?

Ġeneralment hija tqatta' għeluq sninha mal-familja tagħha.

Fil-21 t'April ikun hemm salut ta' 41 pistoli f'Hyde Park, salut ta' 21 pistoli f'Windsor Great Park u salut ta' 62 pistoli fit-Torri ta' Londra.

Dawn ġew ikkanċellati kemm is-sena l-oħra kif ukoll din is-sena minħabba l-pandemija tal-Covid-19 u din is-sena anki minħabba l-mewt tal-Prinċep Philip.

Il-parata Trooping the Colour timmarka għeluq sninha uffiċjalment u ġeneralment issir f'Ġunju, iżda din ġiet ikkanċellata wkoll din is-sena.

Hija biss it-tielet darba fir-renju tagħha li l-parata ma saritx.

Il-parata Trooping the Colour immarkat l-għeluq snin uffiċjali tal-monarka għal aktar minn 260 sena.

Aktar minn 1400 suldat, 200 żiemel u 400 mużiċist normalment jieħdu sehem fl-avveniment, allura jkun spettaklu kbir mhux ħażin.

Ħafna membri tal-pubbliku jxejru l-bandar u libsin Union Jacks normalment jimlew il-mall barra l-palazz Buckingham biex jarawha.

Fil-ġurnata, normalment tibda parata kbira fir-residenza uffiċjali tar-Reġina, il-palazz Buckingham, u tibqa' sejra tul il-Mall għall-parata tal-Horse Guards f'Whitehall, viċin Downing Street, u mbagħad terġa' lura.

Hija tradizzjoni għall-familja Rjali li tkun preżenti l-Mall bħala parti miċ-ċerimonja, u tinġabar fil-gallarija tal-palazz Buckingham biex issellem lill-pubbliku u jsegwu l-wirja mill-ajruplani RAF għall-okkażjoni.


Mejju , il-ħames xahar tas-sena, huwa magħruf bħala x-xahar ta' transizzjoni.

It-temp jibda jaqleb ftit ftit, il-fjuri tar-rebbiegħa jkunu qed jiffjorixxu, l-għasafar ipespsu, u l-ħajja tibda tkun ftit aktar pjaċevoli għal dawk li jħobbu l-istaġuni tar-rebbiegħa u s-sajf.

Huwa żmien ta' bidla, irrispettivament minn fejn int fid-dinja, imma x'hemm dwar Mejju li huwa daqshekk sinifikanti?

L-isem ta' dan ix-xahar huwa l-adattament Ingliż modern tal-kelma Latina, Maius , li għandha l-oriġini li jmorru lura għal żmien il-Griegi tal-qedem.

Huma semmew ix-xahar ta' Mejju (jew Maius) għall-alla Griega tat-tkabbir.

Poeta Ruman bl-isem ta' Ovid kellu ideat differenti dwar l-oriġini tal-isem ta' Mejju.

Huwa ddikjara li l-isem kien ġej mill-kelma Maiores, kelma latina għal "anzjani".

Il-kelma Mejju fil-fatt ma ntużatx qabel żmien il-medjuevu kien wasal biex jispiċċa, madwar is-seklu 15 wara Kristu.

Sa dakinhar kienet għadha tintuża l-kelma Rumana 'Maius'.

Mejju kellu isem differenti ħafna bl-Ingliż il-qadim.

Dak iż-żmien, ix-xahar kien imsejjaħ "month of three milking."

Dan kien ifisser li matul dan ix-xahar, tista' taħleb il-baqar tiegħek sa tliet darbiet kuljum.

Mejju huwa wkoll ix-xahar li fih isir il-Eurovision Song Contest, li ilu jsir kull sena mill-1956.

Huwa wkoll żmien speċjali għall-fans ta' Star Wars mad-dinja kollha għaliex fl-4 ta' Mejju huwa mmarkat bħala l-jum ta' Star Wars.

Il- birthstone għal Mejju hija l-iżmeralda.

L-iżmeraldi huma tip ta' ġebla msejha beryl u tipikament ivarjaw minn aħdar għal kulur aktar ċar.

L-iżmeralda hija simbolu tal-fertilità u t-twelid mill-ġdid.

Hemm żewġ tipi ta' fjuri li jissimbolizzaw ix-xahar ta' Mejju, u dawn huma l-Lily of the Valley u l-Hawthorn.

Il-hawthorn hija simbolu ta' tama filwaqt li l-lily of the valley tirrapreżenta r-ritorn tal-kuntentizza u l-ħlewwa.

Ħafna nies famużi twieldu f'Mejju, bħal Mark Zuckerberg, Karl Marx, Clint Eastwood, Wes Anderson, John F. Kennedy u r-Reġina Victoria.


Oriġinarjament, William Shakespeare twieled fit-23 t'April tal-1564.

Dan ġie magħruf għaliex hemm prova dokumentarja li Shakespeare tgħammed fis-26 t'April tal-1564, u l-istudjużi jemmnu li, b'konfirmità mat-tradizzjonijiet ta' dak iż-żmien, huwa tgħammed meta kellu tlett ijiem, u allura probabbilment twieled fit-23 t'April.

Madanakollu, billi Shakespeare twieled taħt il-kalendarju Ġiljan l-antik, dak li kien it-23 t'April fil-ħajja ta' Shakespeare fil-fatt ikun it-3 ta' Mejju skont il-kalendarju Gregorjan tal-lum.

William Shakespeare, spiss imsejjaħ bħala l-poeta nazzjonali tal-Ingilterra, huwa meqjus bħala l-akbar drammaturist ta' kull żmien fid-dinja kollha.

Ix-xogħlijiet tiegħu huma maħbuba mad-dinja kollha, iżda l-ħajja personali tiegħu hija ftit jew wisq misterjuża.

William Shakespeare kien poeta, drammaturgu u attur Ingliż tal-era tar-Rinaxximent.

Huwa kien membru importanti tal-kumpanija teatrali King's Men, bejn wieħed ieħor mill-1584 'il quddiem.

Magħrufa mad-dinja kollha, il-kitbiet ta' Shakespeare jolqtu kull tip ta' emozzjoni u kunflitt uman, u ilhom jiġu ċċelebrati għal aktar minn 400 sena.

Madanakollu, il-ħajja personali tiegħu hija kemmxejn misteru.

Hemm żewġ sorsi primarji li jipprovdu lill-istoriċi deskrizzjoni ta' ħajtu.

Wieħed huwa x-xogħol tiegħu – id-drammi, il-poeżiji u s-sonetti, u l-ieħor huwa d-dokumentazzjoni uffiċjali bhar-rekords tal-Knisja u tal-qorti.

Madanakollu, dawn jipprovdu biss ftit informazzjoni dwar avvenimenti speċifiċi f'ħajtu u jagħtu ftit għarfien dwar ir-raġel innifsu.

Shakespeare kien it-tielet tifel ta' John Shakespeare, negozjant, u Mary Arden.

Huwa kellu żewġt aħwa ikbar, Joan u Judith, u tliet aħwa iżgħar, Gilbert, Richard u Edmund.

Qabel twieled Shakespeare, missieru sar negozjant ta' suċċess u kellu pożizzjonijiet uffiċjali bħala skrivan u marixall, u anki rwol li jixbaħ lil dak ta' sindku.

Madanakollu, ir-rekords jindikaw li dan is-suċċess naqas f'xi żmien mill-1570 'il quddiem.

Jeżistu ftit rekords dwar it-tfulija ta' Shakespeare u prattikament l-ebda wieħed rigward l-edukazzjoni tiegħu.

L-istudjużi jaħsbu li aktarx huwa kien jattendi King's New School, fi Stratford, li kienet tgħallem il-qari, il-kitba u l-klassiċi.

Shakespeare żżewweġ lil Anne Hathaway fit-28 ta' Novembru, 1582, f'Worcester, fil-Provinċja ta' Canterbury.

Shakespeare kellu 18-il sena filwaqt li hi kellha 26-il sena.

Huma semmew l-ewwel wild tagħhom Susanna, li twieldet fis-26 ta' Mejju tal-1583.

Sentejn wara twieldu t-tewmin Hamnet u Judith.

Aktar tard, Hamnet miet b'kawżi mhux magħrufa fl-età ta' 11-il sena.

Hemm seba' snin tal-ħajja ta' Shakespeare fejn ma jeżistux rekords wara t-twelid tat-tewmin tiegħu fl-1585.

L-istudjużi jsejħu dan il-perjodu bħala "is-snin mitlufa", u hemm spekulazzjoni wiesgħa dwar dak li kien qed jagħmel matul dan il-perjodu.

Ġeneralment huwa maħsub li wasal Londra f'nofs sa l-aħħar tas-snin 1580 u jista' jkun li seta' sab xogħol bħala akkompanjatur taż-żwiemel f'xi wħud mill-ifjen teatri ta' Londra, xenarju aġġornat sekli wara minn ħafna atturi aspiranti u drammaturgi f'Hollywood u Broadway.

Sal-bidu tal-1590, dokumenti juru li Shakespeare kien sieħeb maniġerjali fil- Lord Chamberlain's Men , kumpanija tar-reċtar f'Londra li magħha kien marbut għal ħafna mill-karriera tiegħu.

Meqjusa bħala l-iktar troupe importanti ta' żmienha, il-kumpanija biddlet isimha għal King's Men wara l-inkurunazzjoni tar-Re James I fl-1603.

Din il-kumpanija kienet popolari ħafna.

Ir-rekords juru li Shakespeare kellu xogħlijiet ippubblikati u mibjugħa bħala letteratura popolari.

Għalkemm il-kultura teatrali fl-Ingilterra tas-seklu 16 ma kinitx ammirata ħafna minn nies ta' grad għoli, uħud min-nobbli kienu patruni tajbin tal-arti tal-ispettaklu u ħbieb tal-atturi.

Sal-1592, hemm evidenza li Shakespeare qala' l-għixien tiegħu bħala attur u drammaturgu f'Londra u possibbilment ipproduċa diversi drammi.

Fil-bidu tal-karriera tiegħu, Shakespeare kien kapaċi jiġbed l-attenzjoni ta' Henry Wriothesley, il-Konti ta' Southampton, li lilu ddedika l-ewwel u t-tieni poeżiji ppubblikati tiegħu: Venere and Adonis (1593) u The Rape of Lucrece (1594).

Sal-1597, Shakespear kien diġà kiteb u ppubblika 15 mis-37 dramm tiegħu.

Ir-rekords ċivili juru li f'dan iż-żmien huwa xtara t-tieni l-akbar dar fi Stratford, imsejħa New House, għall-familja tiegħu.

Kienet rikba ta' erbat ijiem biż-żiemel minn Stratford għal Londra, allura huwa maħsub li Shakespeare qatta' ħafna mill-ħin tiegħu fil-belt jikteb u jirreċta u jmur lura d-dar darba fis-sena matul il-perjodu tal-40 jum tar-Randan, meta t-teatri kienu jkunu magħluqa.

Sal-1599, Shakespeare u l-imsieħba fin-negozju tiegħu bnew it-teatru tagħhom fuq South Bank ta' Thames River, li huma semmew bħala Globe Theatre.

Fl-1605, Shakespeare xtara kirjiet ta' propjetà qrib Stratford għal 440 lira, li rduppjat fil-valur u qala' 60 lira fis-sena.

Dan għamlu intraprenditur kif ukoll artist, u l-istudjużi jemmnu li dawn l-investimenti tawh il-ħin biex jikteb id-drammi tiegħu mingħajr interruzjoni.

Id-drammi bikrin ta' Shakespeare inkitbu fl-istil konvenzjonali tal-ġurnata, b'metafori elaborati u frażijiet retoriċi li mhux dejjem li mhux dejjem qagħad b'mod naturali mal-komplott jew il-karattri tal-istorja.

Madanakollu, Shakespeare kien innovattiv ħafna, u adatta l-istil tradizzjonali għall-kitbiet tiegħu u ħoloq firxa aktar wiesgħa ta' kliem.

Bi gradi żgħar biss ta' varjazzjoni, Shakespeare primarjament kien juża mudell metriku li jikkonsisti f'linji ta' iambic pentameter mhux rimat, jew vers vojt, biex jikkomponu d-drammi tiegħu.

Fl-istess ħin hemm siltiet fid-drammi kollha li jiddevjaw minn dan u jintużaw forom ta' poeżija jew proża sempliċi.

Filwaqt li huwa diffiċli li tiddetermina l-kronoloġija eżattament tad-drammi ta' Shakespeare, matul l-għoxrin sena, minn madwar l-1590 sa l-1613, huwa kiteb total ta' 37 dramm li jduru madwar bosta temi ewlenin: storiċi, traġedji, kummiedji u traġikomedji.

Bl-eċċezzjoni tal-istorja traġika ta' mħabba Romeo and Juliet , l-ewwel drammi ta' Shakespeare kienu fil-biċċa l-kbira storiċi .

Henry VI (Partijiet I, II u III), Richard II u Henry V jiddramatizzaw ir-riżultati qerrieda ta' mexxejja dgħajfa jew korrotti u ġew interpretati mill-istoriċi tad-drama bħala l-mod ta' Shakespeare li jiġġustifika l-oriġini tat-Tudor Dynasty.

Shakespeare kiteb ukoll bosta kummiedji matul il-perjodu bikri tiegħu: A Midsummer Night's Dream , Merchant of Venice , Much Ado About Nothing , As You Like It u Twelfth Night .

Kien aktar tard, wara l-1600, li Shakespeare kiteb it-traġedji Hamlet , Othello , King Lear u Macbeth .

F'dawn, il-karattri ta' Shakespeare jippreżentaw impressjonijiet ħajjin ta' temperament uman li huma adattati għal kull żmien u universali.

Possibilment l-iktar magħruf minn dawn id-drammi huwa Hamlet, li jesplora tradiment, tpattija, inċest u falliment morali.

Dawn ħafna drabi jmexxu t-twists tal-komplotti ta' Shakespeare, u jeqirdu l-eroj u dawk li jħobb.

Fl-aħħar perjodu tiegħu Shakespeare kiteb diversi traġikomedji.

Għalkemm jitrattaw aktar l-aspett traġiku minn komiku, mhumiex traġedji intensivi daqs ta' King Lear jew Macbeth għaliex jispiċċaw bir-rikonċiljazzjoni u l-maħfra.

Drammi oħra miktuba matul dan il-perjodu jinkludu All's Well That Ends Well , Measure for Measure , Timon of Athens , Coriolanus , Pericles u Henry VIII .

Meta miet Shakespear?

Jingħad li Shakespeare miet f'għeluq it-52 tiegħu, fit-23 t'April, 1616, iżda xi studjużi jemmnu li din hija ħrafa.

Ir-rekords tal-knisja juru li kien midfun fil-Knisja tat-Trinità fil-25 t'April, 1616.

Il-kawża eżatta tal-mewt tiegħu mhix magħrufa, għalkemm ħafna jemmnu li marda kkawżatlu l-mewt tiegħu fi żmien qasir.


Florence Nightingale , magħrufa bħala The Lady With the Lamp , kienet infermiera Ingliża, riformatriċi soċjali u statitriċi magħrufa l-aktar bħal l-fundatriċi tal-infermerija moderna.

L-esperjenzi tagħha bħala infermiera matul il-Gwerra tal-Krimea kienu fundamentali fil-fehmiet tagħha dwar is-sanità.

Hija waqqfet St. Thomas' Hospital u Nightingale Training School għall-infermiera.

L-isforzi tagħha biex tirriforma l-kura tas-saħħa influwenzaw ħafna l-kwalità tal-kura fis-sekli 19 u 20.

Florence Nightingale twieldet fit-12 ta' Mejju tal-1820, ġewwa Firenze, l-Italja.

Hija kienet l-iżgħar minn żewġt itfal u ġejja minn familja sinjura.

Ommha, Frances Nightingale, kienet ġejja minn familja ta' negozjanti u ta' spiss kienet tissoċjalizza ma' nies ta' pożizzjoni soċjali prominenti.

Minkejja dan, Florence, kienet ferm differenti minn ommha u kienet tkun ferm skomda f'sitwazzjonijiet soċjali.

Hija kienet tippreferi li tevita li tkun fiċ-ċentru tal-attenzjoni kull meta kien ikun possibbli.

Missier Florence kien William Shore Nightingale, sinjur u sid ta' art.

Huwa kien wiret żewġ patrimonji, waħda f'Lea Hurst, Derbyshire, u l-oħra f'Hampshire, Embley Park, meta Florence kellha 5 snin.

Florence trabbiet fil-propjetà tal-familja f'Lea Hursr, fejn missierha pprovdilha edukazzjoni klassika, inklużi studji bil-Ġermaniż, bil-Franċiż u bit-Taljan.

Minn età żgħira ħafna, Florence Nightingale kienet diġà attiva fil-filantropija, taqdi lin-nies morda u foqra fil-villaġġ ġirien tal-patrimonju tal-familja tagħha.

Sakemm kellha 16-il sena, kienet ċara għaliha li l-infermerija kienet is-sejħa tagħha.

Hija kienet temmen li dan kien l-iskop divin tagħha.

Meta Nightingale avviċinat lill-ġenituri tagħha u qaltilhom dwar l-ambizzjoni tagħha li ssir infermiera, ma kinux kuntenti.

Fil-fatt, ipprojbewha li ssegwi x-xewqa tagħha.

Matul l-era Vittorjana, tfajla tal-istatura soċjali bħal ta' Nightingale kienet mistennija li tiżżewweġ raġel sinjur, u mhux tidħol għal xogħol li mill-klassijiet soċjali ta' fuq kien meqjus bħala wieħed li d-dħul tiegħu kien baxx ħafna.

Meta kellha 17-il sena, hija rrifjutat proposta taż-żwieġ, u r-raġuni tagħha kienet proprju li l-unika ambizzjoni tagħha kienet li ssir infermiera.

Determinata li ssegwi s-sejħa vera tagħha minkejja l-oġġezzjonijiet tal-ġenituri tagħha, fl-1844, Nightingale rreġistrat bħala studenta tal-infermerija f'Lutheran Hospital of Pastor Fliedner f'Kaiserwerth, il-Ġermanja.

Fil-bidu tas-snin 1850, Nightingale irritornat Londra, fejn ħadet xogħol ta' infermiera fi sptar f'Middlesex għal governanti morda.il-ħidma tagħha hemmhekk impressjonat lil min kien impjegaha tant li ġiet promossa għal superintendent fi żmien sena biss minn mindu bdiet taħdem hemm.

Din il-pożizzjoni kienet waħda ta' sfida hekk kif Nightingale kellha tħabbat wiċċha mal-pandemija tal-kolera u kundizzjonijiet mhux sanitarji li wasslu għat-tixrid mgħaġġel tal-marda.

Nightingale għamlitha l-missjoni tagħha li ttejjeb il-prattiki tal-iġjene, u tnaqqas b'mod sinifikanti r-rata tal-imwiet fl-isptar fil-proċess.

Ix-xogħol iebes li kellha tiffaċċja ħalla effett fuq saħħitha.

Kienet għadha bilkemm irkuprat, meta Florence kellha tiffaċċja l-akbar sfida tal-karriera tagħha fl-infermerija.

F'Ottubru tal-1853, faqqgħet il-Gwerra tal-Krimea.

L-Imperu Ingliż kien fi gwerra kontra l-Imperu Russu għall-kontroll tal-Imperu Ottoman.

Eluf ta' suldati Ingliżi ntbagħtu fil-Black Sea, fejn il-provvisti naqsu malajr.

Sal-1854, xejn inqas minn 18,000 suldat kienu ddaħħlu fi sptarijiet militari.

Dak iż-żmien, ma kienx hemm infermiera nisa stazzjonati fi sptarijiet fil-Krimea.

Ir-reputazzjoni fqira ta' infermiera nisa tal-passat kienet wasslet lill-uffiċċju tal-gwerra biex jevita li jimpjega aktar.

Iżda, wara l-battalja tal-Alma, l-Ingilterra kienet f'diffikultà dwar in-negliġenza tas-suldati morda u midruba tagħhom, li mhux biss ma kellhomx biżżejjed attenzjoni medika minħabba li l-isptarijiet ma kellhomx biżżejjed staff, iżda wkoll kienu f'kundizzjonijiet mhux sanitarji u inumani.

Fl-aħħar tal-1854, Nightingale irċeviet ittra mingħand is-Segretarju tal-Gwerra Sydney Herbert, fejn talabha torganizza grupp ta' infermiera biex jieħdu ħsieb is-suldati morda u midruba tal-gwerra tal-Krimea.

Nightingale wieġbet għal din is-sejħa u minnufih ġabret tim ta' 34 infermier minn varjetà ta' ordnijiet reliġjużi u baħħret magħhom lejn il-Krimea ftit jiem biss wara.

Għalkemm kienu avżati bil-kundizzjonijiet orribbli li kien hemm, xejn ma seta' jħejji biżżejjed lil Nightingale u lill-infermiera tagħha għal dak li raw meta waslu fi Scutari, l-isptar bażi Ingliż f'Kostantinopli.

Minbarra n-nuqqas esaġerat ta' iġjene, l-iktar provvisti bażiċi, bħal faxex u sapun kienu skarsi ħafna hekk kif in-numru ta' morda u feruti kien żdied b'mod kostanti.

Anke l-ilma kellu bżonn jiġi razzjonat.

Aktar suldati kienu qed imutu minn mard infettiv bħat-tifojde u l-kolera milli minn ġrieħi mġarrba fil-battalja.

Nighgtingale kienet determinata li tibdel dawn il-kundizzjonijiet għall-aħjar.

Irnexxielha takkwista mijiet ta' xkupilji u kienet talbet lill-pazjenti l-inqas dgħajfa biex jogħrku kull rokna tal-isptar.

Min-naħa tagħha, qattgħet kull minuta tieħu ħsieb is-suldati.

Filgħaxija kienet iddur fil-kurituri mudlama ġġorr lampa, u ddur u taqdi lil pazjent wara pazjent.

Is-suldati, li kienu japprezzaw u jfittxu l-wens fil-kompassjoni bla limitu tagħha, kienu bdew isejħulha bħala "The Lady with the Lamp" filwaqt li oħrajn kienu jsejħulha bħala "The Angel of Krimea".

Ix-xogħol tagħha fl-isptar naqqas ir-rata ta' mwiet b'żewġ terzi.

Minbarra li tejbet bil-kbir il-kundizzjonijiet sanitarji tal-isptar, Nightingale ħolqot numru ta' servizzi għall-pazjenti li kkontribwew għat-titjib tal-kwalità tas-servizz li jingħata fl-isptar.

Hija waqqfet il-ħolqien ta' "kċina tal-invalidi" fejn kien ikun imsajjar ikel bnin għal pazjenti b'dieta speċjali.

Stabbiliet il-laundry sabiex il-pazjenti jkollhom lożor nodfa.

Hija waqqfet ukoll kamra u librerija għad-divertiment u l-istimulazzjoni intellettwali tal-pazjenti.

Ibbażati fuq l-osservazzjonijiet tagħha fil-Krimea, Nightingale kitbet noti dwar kwistjonijiet li jaffettwaw is-saħħa, l-effiċjenza u l-amministrazzjoni tal-isptar tal-armata Ingliża, rapport ta' 830 paġna li janalizza l-esperjenza tagħha u jipproponi riformi għal sptarijiet militari oħra li joperaw f'kundizzjonijiet ħżiena.

Il-ktieb jitratta ristrutturar totali tad-dipartiment amministrattiv tal-Uffiċċju tal-Gwerra, inkluż it-twaqqif ta' Kummissjoni Rjali għas-Saħħa tal-Armata fl-1857.

Nightingale baqgħet f'Scutari għal sena u nofs.

Hija telqet fis-Sajf tal-1856, ladarba l-kunflitt tal-Krimea ġie solvut, u rritornat lura fid-dar ta' tfulitha f'Lea Hurst.

B'sorpriża għaliha, intlaqgħet b'merħba ta' eroj, li bl-umiltà tagħha għamlet minn kollox biex tevita.

Ir-Reġina ppremjat ix-xogħol ta' Nightingale billi ppreżentatilha brazzuletta mnaqqxa li saret magħrufa bħala "Nightingale's Jewel" u billi tatha premju ta' $250,000 mill-gvern Ingliż.

Bl-appoġġ tar-Reġina Victoria, Nightingale għenet biex tinħoloq Kummissjoni Rjali għas-Saħħa tal-armata.

Hija impjegat statistiċi ewlenin tal-ġurnata, William Farr u John Sutherland, biex janalizzaw id-dejta dwar il-mortalità tal-armata, u dak li sabu kien tal-biża': 16,000 mit-18,000 imwiet kienu minn mard li jista' jiġi evitat u mhux mill-gwerra.

Kienet l-abbiltà ta' Nightingale li ttraduċiet din id-dejta f'format viżiva ġdid li verament ikkawżat sensazzjoni.

Id-dijagramma taż-żona polari tagħha, issa magħrufa bħala "Nightingale Rose Diagram", uriet kif ix-xogħol tal-Kummissjoni Sanitarja naqqas ir-rata tal-mewt u għamel id-dejta kkumplikata aċċessibbli għal kulħadd, u jispira standards ġodda għas-sanità fl-armata u lil hinn minnha.

Hija saret l-ewwel membru mara tar-Royal Statistical Society u ġiet imsemmija membru onorarju tal-American Statistical Association.

Nightingale ddeċidiet li tuża l-flus biex tiffavorixxi l-kawża tagħha.

Fl-1860, hija ffinanzjat it-twaqqif ta' St. Thomas Hospital, u fi ħdanu, The Nightingale Training School għall-infermiera.

Nightingale saret figura ta' ammirazzjoni pubblika.

Poeżiji, kanzunetti u drammi ġew miktuba u ddedikati għall-unur ta' din l-eroj.

Nisa żgħażagħ kienu jaspiraw li jkunu bħalha.

Ħerqana li jsegwu l-eżempju tagħha, anke nisa sinjuri mill-klassijiet għolja bdew jirreġistraw fl-iskola tat-taħriġ.

Nightingale introduċiet perspettiva ġdida u differenti dwar l-infermerija, lill-klassijiet għolja, fil-fatt kienet saret meqjusa bħala vokazzjoni onorabbli.

Waqt li kienet f'Scutari, Nightingale kien qabadha dak li kien jissejjaħ bħala "Crimean Fever", li qatt ma rkuprat minnu kompletament.

Meta kellha 38 sena, kienet spiċċat homebound u bedridden, u li baqgħet hekk għall-bqija ta' ħajjitha.

B'determinazzjoni u dedikazzjoni bħal dejjem biex ittejjeb il-kura tas-saħħa u ttaffi t-tbatija tal-pazjenti, Nightingale kompliet bil-ħidma mis-sodda tagħha!

Waqt li kienet tgħix f'Mayfair, hija baqgħet awtorità u avukata għar-riforma tal-kura tas-saħħa, billi tintervista politiċi u tilqa' viżitaturi distinti mis-sodda tagħha.

Fl-1859, hija ppubblikat noti dwar l-isptarijiet, li kienu jitrattaw fuq kif tmexxi sew sptarijiet ċivili.

Matul il-Gwerra Ċivili tal-Istati Uniti, kienet tkun ta' spiss ikkonsultata dwar kif għandhom jiġu mmexxija l-aħjar il-field hospitals.

Nightingale serviet ukoll bħala awtorità dwar kwistjonijiet ta' sanità pubblika fl-Indja kemm għall-militar kif ukoll għal persuni ċivili, għalkemm qatt ma marret l-Indja.

Fl-1908, fl-età ta' 88 ingħatat il-merti ta' unur mir-Re Edward.

F'Mejju tal-1910, hija rċeviet messaġġ ta' awguri mingħand ir-Re Ġorġ f'għeluq id-90 sena.

F'Awwissu tal-1910, Florence Nightingale mardet, imma dehret li rkuprat u kienet fi spirtu tajjeb.

Ġimgħa wara, fit-12 t'Awwissu, 1910, kien proprju l-Ġimgħa filgħaxija, hija żviluppat sintomi inkwetanti , u mietet l-għada s-Sibt, 13 t'Awwissu, fis-14:00 fid-dar tagħha f'Londra.

B'mod karatteristiku, hija kienet esprimiet ix-xewqa li l-funeral tagħha jkun pjuttost kwiet u modest, minkejja x-xewqa tal-pubbliku li jonora lil Nightingale, li bla heda ddedikat ħajjitha għall-prevenzjoni tal-mard u l-iżgurar ta' trattament sigur u kompassjonali għall-foqra u t-tbatija.

Bħala turija ta' rispett lejn ix-xewqa tagħha, il-qraba tagħha rrifjutaw funeral nazzjonali.

Il-mużew ta' Florence Nightingale, li jinsab fis-sit ta' The Nightingale Training School għall-infermiera, l-oriġinali, fih aktar minn 2,000 artifatt li jikkommemoraw il-ħajja u l-karriera ta' "The Angel of Crimea".

Sal-lum, Florence hija rikonoxxuta u meqjusa bħala l-pijuniera tal-infermerija moderna.


Nitkellmu ma' Oliver Scicluna Oliver, għadek kemm bdejt kapitlu ġdid fil-ħajja, forsi wieħed li ma kienx mistenni minn ħafna wkoll.

X'kienu l-ewwel reazzjonijiet tiegħek kif ġejt avviċinat għal din il-kariga?

Għalkemm jien dejjem segwejt il-politika u dejjem kelli twemmin politiku qatt ma' tkellimt dwar dan b'rispett u responsabilità li ġarrejt fl-aħħar snin fil-kariga li kont nokkupa.

Għalkemm diversi individwi minn sferi differenti tal-ħajja kemm-il darba avviċinawni biex nidħol fil-ħajja politika, jien dejjem żammejt lura.

Għalhekk meta kelli l-offerta tal-co-option jien inħsadt u xxukkjajt ruħi, għaddejt minn mumenti emozjonanti ħafna sakemm bdejt niffoka u qbadt nerġa' nsib saqajja.

Wara kollox umilment inħossni qed inġorr responsabilità kbira mhux għax jien membru parlamentari iżda għan-numru kbir ta' individwi li kellmuni, awgurawli u wrew fiduċja fija inkluż dawk mill-kamp oppost.

Kif wasalt għad-deċiżjoni li tidħol għall-kariga ta' membru parlamentari?

Kienet deċiżjoni faċli?

Kienet deċiżjoni diffiċli.

Diffiċli minħabba li bħala Kummissarju kont qiegħed għal qalbi naħdem ma' tim ta' nies tajjeb ħafna, bnejt relazzjoni tajba ħafna mal-għaqdiet u stakeholders importanti oħra fil-qasam tad-diżabilità u l-viżjoni tiegħi għall-KNPD kien fadlilha.

Però nemmen ukoll li entità wara ċerti snin bl-istess tmexxija jkollha bżonn demm ġdid, u għalhekk kif ġiet l-opportunità li nidħol fil-politika aċċettajt għax nemmen li nista' nkun ta' ġid fuq livelli differenti tas-soċjetà.

Mhux se nghid li kienet diffiċli minħabba l-familja għax sibt l-appoġġ sħiħ ta' marti, il-familja tiegħi u tagħha, inkluż qraba u ħbieb oħra.

Iżjed mid-deċiżjoni, iżjed kienu diffiċli l-ġranet, ġimgħatejn ta' wara li ħadt id-deċiżjoni.

Issa li se tkun f'pożizzjoni fejn tista' tagħmel differenza akbar.

X'inhuma l-viżjonijiet tiegħek?

Fejn qed taspira li tasal permezz ta' din il-kariga?

Waħda mir-raġunijiet li aċċettajt li nidħol għal din l-isfida hi li nħoss li hemm bżonn iżjed tiġdid, hemm diversi setturi li għalkemm sar ħafna ġid xorta waħda fadal x'naqdfu u hemm oħrajn li nemmen li rridu nbidlu d-direzzjoni.

Jien inzertajt persuna li l-ewwel u qabel kollox nimxi bil-prinċipji li nemmen fihom, u nemmen li bl-istess prinċipji u valuri nista' nkun ta' kontribut għall-pajjiż f'oqsma varji.

L-unika aspirazzjoni li għandi hi li naħdem minn fejn naħdem inkun qiegħed naħdem biex in-nies ma' jkunux skjavi tal-politiċi u viċi versa.

Hawn irrid ngħid li sinjal li ċerti affarijiet mhux dejjem jaħdmu kif suppost minħabba li għadek issib nies li jmorru għand il-politiku għal xi pjaċir jew inkella l-politiku jistaqsi jekk xi ħadd għandux bżonn xi ħaġa.

Jien nemmen li aħna l-politiċi rridu nagħmlu mezz li jkollna sistemi robusti biżżejjed li ma' nħallux iżjed din il-prattika għaddejja.

Għalkemm ħafna jaqblu li int persuna valida, kien hemm bosta li ma qablux mal-mod ta' kif ingħatajt din il-kariga.

Xi twieġeb għal dan?

Min ma' jaqbilx għandu kull dritt li jagħmel dan, però legalment ma' sar xejn ħażin.

Qabli kien hemm numru ta' persuni oħra li ġew co-opted fil-Parlament.

Dejjem wassalt il-messaġġ u qdejt dmirek bl-aħjar mod u fl-interess ta' dak kollu li kont tirrapreżenta, issa li se tkun ukoll qed tirrapreżenta partit politiku, kif se tassigura li se tibqa' titkellem u taħdem għal dak li hemm bżonn isir anki fejn tħoss li jkun hemm nuqqas mill-partit li qed tirrapreżenta?

Jekk ma' nagħmilx hekk inkun mhux biss qiegħed nonqos lill-partit li jien nagħmel parti minnu llum il-ġurnata, iżda ukoll lill-pajjiż.

Il-punt ta' tluq tiegħi f'din il-mixja fil-fatt kien li jien nibqa' dak li jien bl-istess attitudni.

Fl-opinjoni tiegħek, x'inhi d-definizzjoni tal-politika?

Għodda biex toħloq opportunitajiet aħjar għas-soċjetà b'mod ġenerali, għodda li jekk tużaha tajjeb kapaċi tagħmel ħafna ġid biha u jekk tużaha ħażin tkun perikoluża immens.

Jinkwetak il-fatt li ħafna nies qiegħdin jitilfu l-fiduċja fil-politikanti?

Ħafna, jien l-ewwel wieħed ġieli ġrali hekk fil-passat però nemmen li jekk se nibqgħu nsabbtu saqajna minn barra mhux se jirnexxilna noħolqu l-bidliet li hemm bżonn.

Huwa ta' importanza li aħna l-politiċi nagħmluha ċara li aħna qed nirrapreżentaw ideoloġija u mhux xi tribu.

Aħna l-politiċi għandna nittolleraw fehemiet differenti u għandna nkunu ta' eżempju għas-soċjetà biex inħabbtu l-ideat flimkien mhux rasna ma' xulxin.

Nemmen li biex dan li qiegħed ngħid jien jitwettaq u b'hekk naraw iżjed persuni validi fil-politika irid ikollna parlament iżjed inklussiva fil-mod ta' kif jopera, mhux biss inklussiv iżda jkun fora fejn wieħed jiddiskuti, jiddibatti, joħroġ l-ideat u jiddeċiedi.

Jien nemmen li fil-politika għandna bżonn iżjed nies li qabel il-ħajja politika għandhom esperjenzi varji li jmorru lil hinn mid-door to door, aktar nies kompetenti li jwasslu għal dibattiti aktar produttivi u liġijiet aktar b'saħħithom.

Kif tiddeskrivi l-vjaġġ tiegħek bħala Kummissarju tal-Kummissjoni Nazzjonali Persuni b'diżabilità?

Jien ta' 26 sena qbadt immexxi entità li kienet ilha mwaqqfa 27 sena (meta twaqqfet jien kelli sena).

Meta dħalt spiċċajt immexxi din l-entità waħdi mingħajr diretturi u bi ftit struttura.

Ma xtaqtx nagħmel terremoti b'rispett lejn il-ħaddiema u t-tmexxija ta' qabli.

Għalhekk l-ewwel xhur rajt x'hemm tajjeb biex inżommu u x'hemm ħażin.

Fassalt pjan li kont għadni għaddej bih sa qabel tlaqt xahar ilu u bl-isfidi kollha qbadt miexi.

Il-ħaddiema saru qishom familja, l-għaqdiet ukoll, il-familji u persuni b'dizabilità kienu kontinwament f'kuntatt miegħi u dan kien dejjem jagħtini l-enerġija biex naħdem u naħdem.

Kien hemm żmien li qtajt qalbi, żmien li kbejt waħdi u żmien li iċċelebrajt kisbiet importanti f'isem il-persuni b'dizabilità.

Iżda wara kollox kienet esperjenza li tibqa' f'qalbi għal dejjem.

Liema sfidi sibt l-aktar diffiċli bħala Kummissarju?

Sfidi dejjem, ma' jiqfux, iżda meta dħalt il-Kummissjoni ħassejt nuqqas fil-qasam leġislattiv tas-settur u għalhekk ridna naqdfu immens biex insaħħu l-att dwar l-Opportunitajiet Indaqs kif ukoll introduċejna liġijiet ġodda, kienet ta' sfida biex nibni work force li bih stajna nsaħħu l-ħidma regolatorja tagħna, kienet sfida ukoll biex biddilna l-post fejn jospita l-uffiċini tal-KNPD fost diversi sfidi oħrajn.

Tħoss li sar progress f'ċerti aspetti?

Mingħajr dubju sar u nemmen li sfajna vittma wkoll tal-istess suċċess.

Ma' nqishiex bħala xi ħaġa ħażina, anzi xi ħaġa tajba ħafna għax b'hekk ħafna persuni b'diżabilità jew familjari dejjem qed jitgħallmu

Liema kwistjonijiet tħoss li fadal ħafna aktar xi jsir dwarhom?

Nixtieq nara iżjed edukazzjoni inklussiva fil-vera sens tal-kelma fejn nimxu lil hinn mill-iskejjel speċjali u naraw li kulħadd ikollu postu fi skola "mainstream" b'tagħlim adattat.

Nixtieq li mmorru għall-mudel fejn persuni b'diżabilità jgħixu fil-komunità, fid-djar tagħhom bis-sapport li għandhom bżonn u b'mod indipendenti jew semi indipendenti, jiġifieri rridu naċċertaw li s-servizzi fil-komunità jisaħħu.

Nixtieq li nara iżjed persuni b'diżabilità jidħlu fid-dinja tax-xogħol, jipprogressaw skont il-kapaċitajiet tagħhom u anke jkunu mexxejja.

Nixtieq nara opportunitajiet fejn persuni b'diżabilità jiftħu u jmexxu l-business tagħhom.

Nixtieq li l-persuni b'diżabilità ma' jibqgħux jiġu preġudikati u ippatronizzati.

Nixtieq li nieqfu nimxu fuq il-mudell karitatevoli fejn jidħlu l-persuni b'diżabilità u nimxu għall-mudell tad-drittijiet.

Xi tfisser inklużjoni għalik?

Inklużjoni fejn min m'għandux vuċi, ikun jista' jinstema', min hu fil-minoranza jingħata l-attenzjoni, fejn persuna li mhux tlaħħaq biex tagħmel xi ħaġa tingħata l-għoddod u sapport biex tilħaq l-għan tagħha.

Tħoss li għad hawn mentalità li persuna b'diżabilità tiġi assoċjata biss ma' kwistjonijiet relatati mad-diżabilità?

Ħafna mid-drabi iva, tiġi b'mod awtomatiku u sa ċertu punt huwa importanti li jkunu l-persuni b'diżabilità stess li jitkellmu dwar l-ostakli li jaffaċjaw u mhux xi ħadd ieħor.

Iżda nemmen ukoll li s-soċjetà l-ewwel għandha tħares lejn il-persuna mhux id-diżabilità tagħha għalhekk importanti li nifhmu li persuna b'diżabilità tista' tikkontribwixxi f'affarijiet varji.

Għidilna ftit dwarek personali… Min hu Oliver Scicluna?

Għandi 34 sena, mill-Birgu, għext il-Kalkara u wara li żżewwiġt mort ngħix fir-raħal ċkejken tax-Xgħajra.

Kont niżfen u ngħallem il-"breakdance", fejn ikkompetejt fuq livell nazzjonali u internazzjonali kontra persuni mhux b'diżabilità.

Dejjem kont u għadni interessat fis sotto kulturi fost l-oħrajn il-Hip Hop, il-mużika u l-arti huma marbuta ma' qalbi u dejjem insib refuġju fihom.

Inħobb il-futbol u nżomm mat-tim ta' Manchester United, għalkemm mhux dejjem ikolli paċenzja nara logħba sħiħa.

Miżżewweġ lil Angela sa mill-2015 u għandna żewġ subien, Declan li għandu 4 snin u Aidan li għandu sena.

Gradwajt tliet darbiet fl-informatika, studju dwar iż-żgħażagħ u l-komunità u masters fil-management.

Oliver bħala missier, kif inhu?

Jien inzertajt bil-burdati, ġieli nkun strett ħafna u ġieli nagħmel agħar mit-tfal, speċjalment meta nkun qiegħed nilgħab magħhom jew ninbixhom.

Id-dixxiplina nemmen li importanti ħafna però nemmen li mat-tfal trid tibni ċerta ħbiberija biex jafdawk u 'l quddiem iħossuhom komdi jitkellmu miegħek.

X'memorji għandek taż-żmien meta kont tipprattika l-breakdancing?

Memorji sbieħ ħafna.

Kont żgħir fl-età, moħħi kien iżjed frisk u kont tista' tgħid naħseb biss fuq iż-żfin u t-tim li kont nagħmel parti minnu "Underground Shadows".

Fost il-memorji li għandi hemm dawk ta' taħriġ li konna nagħmlu f'postijiet varji inkluż barra fit-triq jew xi pjazzez għax mhux dejjem kellna l-mezzi li xtaqna.

Il-breakdance żfin partikolari għax ftit li xejn għandu regoli u għalhekk huwa inklussiv ħafna, niftakarni nsiefer u niltaqa' u nieħu gost ma' żeffiena mid-dinja kollha, inkluż mis-South Korea, Russi, Ukreni u għalkemm ma' konniex nitkellmu l-istess lingwa xorta waħda konna nikkomunikaw tajjeb flimkien.

X'inhuma l-akbar aspirazzjonijiet tiegħek?

Li nikber flimkien mall-mara tiegħi, nibqgħu nieħdu ħsieb iż-żewġ uliedna, narawhom jikbru u jimirħu u jkunu ta' suċċess iżjed minni.

Staqsejna lil Oliver biex jgħaddi messaġġ lis-segwaċi ta' skoperta.net…

#wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Roberta Magri Direttriċi u Editriċi


Jisimha Amanda, ta' nazzjonalità Latina u għandha 24 sena.

Hija brunette u tindika li hija disponibbli lejl u nhar.

Il-prezzijiet tas-servizzi tagħha għal siegħa ivarjaw minn 50 ewro sa 150 ewro.

Din hija biss waħda minn diversi escorts li wieħed jista' jsib f'waħda mis-siti elettroniċi li joffru dan it-tip servizzi.

Għalkemm huwa suġġett li ma tantx nisimgħu dwaru f'pajjiżna, jirrapreżenta realtà li biż-żmien dejjem qiegħda tikber aktar.

It-tim ta' skoperta.net irnexxielu jiskopri aktar dwar din id-dinja mistura, li però għal xi wħud hija parti regolari minn ħajjithom.

Irnexxielna nagħmlu kuntatt ma' persuna li ta' spiss tuża s-servizzi tal-escorts u li aċċettat li tgħinna nifhmu aħjar dan il-fenomenu.

F'intervista esklussiva, NN, raġel ta' 34 sena, li ħa jinżamm anonimu biex nipproteġu l-identità tiegħu, qasam magħna l-perspettiva tiegħu bħala klijent, u jgħidilna għaliex hu jagħżel li jirrikorri għal servizzi ta' dan it-tip.

Tista' tagħtina ħarsa ġenerali dwar il-qasam tal-escorts f'Malta?

X'tagħmel eżatt escort u b'liema mod hi differenti minn prostituta tradizzjonali?

Il-qasam tal-escorts llum il-ġurnata huwa bbażat online bil-maġġoranza tagħhom ikunu ta' nazzjonalità barranija.

Escort toffri servizzi sesswali kif ukoll servizz, li ismu miegħu, ta' akkumpanjatriċi.

Prostituta tradizzjonali hija relatata ma' servizzi sesswali biss u fil-qasam lokali kkunsidrat mhux sigur u xi drabi jista' jkun ta' periklu.

X'inhi l-esperjenza personali tiegħek bħala klijent li jagħmel użu mis-servizz tal-escorts?

Rigward esperjenzi personali qatt ma iffaċċjajt problemi u kull escort, anki jekk ħafna minnom joffru l-istess servizzi, dejjem ħassejthom esperjenzi differenti fuq livell kemm sesswali kif ukoll ta' interaction.

Meta u kif bdejt tagħmel użu minn dawn is-servizzi?

L-ewwel darba li għamilt użu minn dan it-tip ta' servizz kien meta kont imsiefer ma' grupp ta' ħbieb ftit ta' snin ilu.

Ftit wara dan bdejt nesplora dawn it-tip ta' servizzi lokalment.

X'inhuma t-tipi ta' servizzi li joffru l-escorts?

U x'inhuma l-prezzijiet medji abbinati ma' dawn is-servizzi?

Is-servizzi nfushom ivarjaw minn dawk sesswali, ta' akkumpanjament jew gfe (girlfriend experience) sa dawk magħrufin bħala fetishes, bħal BDSM, toilet play u ħafna oħrajn.

Prezzijiet ivarjaw skont is-sbuħija, l-esperjenza tal-escort u in-nazzjonalità.

Minn 50 ewro għal nofsiegħa sa 100 jew 250 kull siegħa fir-rigward ta' dawk li jkunu meqjusin iżjed bħala 'high class escorts'.

Fuq nota personali għalfejn tħoss il-bżonn li tagħmel użu minn dawn it-tipi ta' servizzi?

Bħala persuna single nuża dan it-tip ta' servizz meta nħoss il-ħtieġa li jkolli x'naqsam ma' persuna oħra b'mod sesswali apparti l-fatt li nħoss li huwa fetish minnu nnifsu li nagħmel dan ma' persuna li ma nafiex jew li qatt ma ltqajt magħha qabel.

Mill-esperjenza tiegħek kemm hu kbir dan is-suq f'Malta u x'inhi t-tip ta' klijentela li tfittex dawn is-servizzi?

Dan is-suq qiegħed jikber f'Malta kemm għaliex jidher li kibret id-domanda u kemm minħabba l-preżenza ta' iżjed persuni barranin jgħixu hawn.

Fix-xhur tas-Sajf jidher li n-numru ta' escorts li jiġu Malta jiżdied.

Il-klijentela tvarja kemm fl-età u kemm abbażi ta' servizz li wieħed ifittex.

Dan jiġi influwenzat ukoll mill-prezzijiet differenti li jintalbu minn min qiegħed joffri s-servizz.

Għalkemm snin ilu jidher li s-servizz ta' 'professional escort' kien iktar sinonimu ma' klijenti barranin inħoss li llum ir-realtà nbidlet ferm.

Kif isir il-kuntatt ma' dawn l-escorts?

Jeżistu xi aġenziji jew websites li jiffaċilitaw dan kollu?

Il-kuntatti jsiru online permezz ta' siti elettroniċi fejn kull escort ikollha l-profil tagħha b'indirizz elettroniku jew numru tal-mobile abbinat.

Ġenerlament il-kuntatt isir bil-mobile, permezz ta' messaging apps.

Jeżistu aġenziji barranin li jibgħatu escorts hawn Malta biex joffru dawn it-tip ta' servizzi però din ma tidhirx li hija n-norma s'issa.

F'liema postijiet jingħataw is-servizzi?

Ħafna mis-servizzi jingħataw f'lokalitajiet ċentrali meqjusin bħala turistiċi, f'appartamenti privati.

Jekk l-escort tkun qiegħda żżur Malta għal żmien qasir, is-servizz jingħata f'kamra ta' lukanda.

Incall meta wieħed iżur lill-escort jew outcall meta hi tmur għand il-klijent.

Hemm xi riskji jew perikli għall-klijenti li jieħdu s-servizzi tal-escorts?

Riskji relatati ma' saħħa jista' jkun hemm dejjem però ħafna mill-escorts jaċċettaw li jagħtu s-servizzi bl-użu ta' kontraċettivi biss.

Xi tgħidilna fuq l-escorts infushom?

X'nazzjonalità jkunu?

Nazzjonalitajiet ivarjaw minn Western Europe, Eastern Europe u l-Amerika Latina, bl-aħħar tnejn ikunu l-aktar komuni.

Jiġu bl-ajru filwaqt li ħafna mil-Latini jaslu mill-Italja għaliex diġà jkunu ilhom jaħdmu bħala escorts hemmhekk.

Lil hinn mix-xogħol, fuq livell iktar uman, xi tgħidilna dwar l-escorts?

Fuq livell personali nħoss li diffiċli wieħed jikkumenta però maż-żmien indunajt illi ltqajt ma' persuni li ġejjin minn kategoriji differenti tas-soċjetà b'raġunijiet jew realtajiet differenti li wassluhom biex jibdew jagħmlu dan ix-xogħol.

Għandek xi anedottu partikolari jew esperjenza mhux tas-soltu assoċjata mal-escorts?

Anedottu partikolari kien xi snin ilu ma' escort partikolari, għoġbitni fiżikament però meta mort skoprejt li kienet tispeċjalizza f'bdsm.

Għalkemm offrietli servizzi sesswali xorta waħda dawn kienu kemmxejn dominanti żżejjed għal dak li jien mdorri bih is-soltu anki fis-sens ta' 'personal interraction'.

Kienet esperjenza differenti u interessanti u li ma ninsiex.

Taħseb li dan it-tip ta' suq jista' jkun sors ta' sfruttament jew traffikar uman tal-escorts infushom?

It-traffikar jeżisti però ma nemminx li huwa komuni.

Hemm ħafna li jagħmlu dan minn jeddhom u għaliex il-qligħ huwa ħafna ikbar minn xogħol ieħor.

Naqbel li dan għandu jiġi legalizzat u regolat għax b'kuntrarju għal dak li jintqal minn ċerti sorsi, l-abbuż u t-traffikar mhuwiex in-norma anzi ħafna jagħmluh bħala forma ta' 'social mobility' u jistgħu jkunu persuni li ġejjin minn oqsma varji tal-ħajja b'differenza mill-perċezzjoni ta' abbuż relatat ma' vizzji jew sfruttament għalkemm dan qatt mhu eskluż.

Għaliex temmen li dan il-qasam għandu jiġi legalizzat u regolizzat?

Nemmen illi regolizazzjoni b'qafas legali tajjeb jista' jgħin kemm il-ħaddiem u kemm l-istat jibbenefikaw f'sens monetarju filwaqt li jgħin l-abbuż jew sfruttament jonqos aktar milli jiżdied.

Grazzi talli aċċettajt li tiġi intervistat mit-tim ta' skoperta.net.

Grazzi lilkom.

Ħallilna kumment jew għamel kuntatt magħna permezz tal-indirizz elettroniku: info@skoperta.net u għidilna x'inhi l-opinjoni tiegħek dwar dan is-suġġett kontroversjali!


Nitkellmu ma' Glen Vella Glen, għaddew biss ftit sigħat mindu ġie mħabbar li l-kanzunetta Ħarsa Biss hija l-kanzunetta rebbieħa tal-ewwel edizzjoni ta' Mużika Mużika.

Kif qed tħossok?

Inħossni eċitat, ferħan, u emozzjonat.

Ma stennejtx, għalkemm kont nemmen li għandi kanzunetta tajba bil-Malti imma ma stennejtx li nista' nkun ir-rebbieħ għaliex nemmen li kien hemm livell għoli ta' kanzunetti Maltin.

Ovvjament inħossni onorat, ħdimt għaliha b'mod professjonali.

Il-fatt li ġiet apprezzata mill-pubbliku wkoll tfisser ħafna għalija.

Emozzjonat ħafna.

X'għadda minn moħħok dak il-mument li ġejt iddikjarat rebbieħ?

Kif forsi rajtu wkoll fil-mument li tħabbar ir-riżultat, jien ma ndunajtx mill-ewwel!

L-ewwelnett f'dak il-mument bl-eċitament ma kellix moħħ noqgħod ngħodd il-punti u nara, qisek tkun, kif jgħidu bl-Ingliż, 'in extacy' allura ma ntbaħtx mill-ewwel x'kien qed jiġri.

Ovvjament imbagħad x'ħin rajt il-kamera waqfet fuqi tlajt is-sema imma dak il-ħin lanqas naf x'għadda minn moħħi.

Tant kont emozzjonat li ma bdejtx naħseb, biss imbagħad jien u tiela' lejn il-palk mill-ewwel ġew f'moħħi dawk in-nies kollha, li kif għidt jien fuq il-midja soċjali tiegħi qabel ma kantajt, li jħobbu l-mużika Maltija.

Xi tfisser din ir-rebħa għalik?

Għaliha din ir-rebħa tfisser kisba oħra fil-karriera tiegħi, madanakollu minkejja li kont jien li għollejt it-trofew, mhijiex ir-rebħa tiegħi biss.

Hija rebħa tat-tim tiegħi li għenuni ħafna, tal-ħbieb tal-qalb tiegħi, il-familja u r-raġel tiegħi Sandro, li mingħajru żgur ma kontx nasal s'hawnhekk u hija wkoll ir-rebħa ta' dawk in-nies li jħobbu l-kanzunetta Maltija.

Lil min għażilt li tiddedika din ir-rebħa u għaliex?

Din ir-rebħa kif għamilt x'ħin tlajt fuq il-palk, iddedikajtha lil dawk in-nies kollha li jħobbu l-mużika Maltija u lill-mużiċisti sħabi li bħali huma full timers, bħalissa huwa żmien diffiċli għalihom għaliex m'aħniex nesebixxu x-xogħol tagħna.

Iddedikajt it-trofew għalihom.

Ħarsa Biss , xi tfisser għalik?

U kif ġiet l-idea għal din il-kanzunetta?

Ħarsa Biss hija kanzunetta li ġiet miktuba minn Joe Julian Farrugia u mbagħad ikkompona l-mużika għaliha Philip Vella, li nemmen li żewwaq il-mużika mal-lirika b'mod tajjeb ħafna.

Jien meta ġejt avviċinat, għidtilhom irrid naqra l-lirika u nisma' l-mużika waqt li qed naqra l-lirika biex inħoss il-'feel' tal-mużika u fl-istess ħin nara jekk jirnexxilix nirrelata mal-kliem.

X'ħin qrajtha lili ħaditni fil-bidu tar-relazzjoni tiegħi mar-raġel tiegħi Sandro.

Fir-relazzjoni sigrieta tal-bidu u l-imħabba tagħna, lili hemmhekk ħaditni imma nemmen li kull individwu jista' jirrelata mall-kanzunetta, għax ngħiduha kif inhi, kull relazzjoni tibda b'mod sigriet.

Ħadd ma jibda relazzjoni u jmur ixejjer il-bnadar, taf kif, allura dak li jkun jista' jagħmilha vera tiegħu u jiftakar f'dawk il-mumenti tal-bidu tar-relazzjoni tiegħu.

Kif tiddeskrivi l-esperjenza tiegħek fil-Festival Mużika Mużika?

U xi jfisser li tkun parti minn festival bħal dan?

Kull esperjenza mużikali jien nagħmilha b'passjoni u allura kollha jfissru ħafna għalija, ovvjament mhux b'inqas Mużika Mużika.

Ħadt pjaċir ħafna naħdem għal dan il-festival, kont imxennaq li nitla' nkanta mal-orkestra, inkanta live u li nitla b'kamra fuq palk b'organizzazzjoni perfetta.

Il-kelma hija perfetta, perfett huwa l-Mulej imma għalija dan il-festival kien qrib il-perfezzjoni.

Kien organizzat tajjeb ħafna, kull min kien involut fil-festival kollha kienu avviċinabbli u allura jien bħala artist grat ħafna għax-xogħol kollu li sar f'dan il-festival.

Ovvjament li tieħu sehem f'festival bħal dan hija xi ħaġa sabiħa ħafna.

L-ewwelnett għax jien inħobb il-kanzunetta Maltija, u għalhekk użajt din il-pjattaforma biex inwassal kanzunetta oħra mir-ripertorju tiegħi lill-pubbliku, u li tkanta mal-Orkestra Nazzjonali dejjem hi xi ħaġa emozzjonanti.

Min verament iħobb ikanta, li tkanta mal-Orkestra hija l-aktar ħaġa sabiħa li tista' tesperjenza.

X'sibt l-aktar ta' sfida matul dan il-vjaġġ?

Essaġġ, jien tant kelli sapport enormi min-nies vera qrib tiegħi li ma sibtx sfida partikolari.

Jien vera ħdimt għaliha b'mod professjonali, kelli l-ħin naħdem għaliha wkoll, jiġifieri ma kienx hemm xi sfidi partikolari.

Li jkolli forsi nsemmi, jien ma tantx jien marketing pro, allura dik kienet forsi sfida speċjalment fl-aħħar ġimgħa tal-festival ridt inkun dejjem alert biex inżomm il-midja soċjali attiva, għaliex għalkemm jien inżomm kuntatt man-nies permezz tal-midja soċjali imma ma nkunx attiv il-ħin kollu allura dik il-ġimgħa ridt li n-nies jgħixu kull mument miegħi u ħadt pjaċir nagħmilha.

Li qattajt ħafna ħin fuq il-midja soċjali, inwassal il-messaġġi lill-pubbliku dwar x'qed jiġri biex dak li jkun jgħixha miegħi.

Essaġġ ma kinitx sfida per se, qed insejħilha forsi sfida għax mhux is-soltu nagħmel hekk.

Kellek xi mumenti partikolari matul dan il-vjaġġ?

Mumenti ħelwin ħafna li kelli… jien matul dan il-vjaġġ kelli l-opportunità li ktibt kanzunetta b'kompożizzjoni tiegħi u kantawha l-grupp bravissimi Avenue Sky, li apparti li jien il-kompożitur tagħhom, jien ukoll il-vocal coach tagħhom u Jade ukoll avviċinatni.

Jien xogħli huwa dak ta' vocal coach u ġejt avviċinat minn żewġ kantanti, id-duo Ian u u t-tifla tiegħu Jade u l-kantant Claudio mill-grupp Kantera, li ħdimt magħhom fil-qrib biex, fil-każ ta' Janvil u Jade pereżempju, ħdimt magħhom fuq l-arranġamenti vokali, kif inqassmu l-kanzunetta, l-armoniji.

Jiġifieri ħdimt magħhom mill-qrib u apparti li huma ħbieb tiegħi, jiġifieri l-livell ma kienx ta' vocal coach imma ta' ħbiberija, kienet xi ħaġa vera sabiħa li ħdimniha flimkien u għexna ħafna mill-ħinijiet ta' dan il-vjaġġ flimkien.

Claudio wkoll, ġie staqsa għas-servizz tiegħi u kien ta' unur kbir għalija.

Rajtu jagħmel progress minn ġimgħa għal oħra, ħadem bis-sħiħ u finalment spiċċa fit-tielet post ukoll jiġifieri kont kuntent immens b'dawn il-mumenti.

Kellna mumenti u esperjenzi vera sbieħ flimkien ma' dawn il-kantanti li semmejt, mumenti ħelwin ta' rehearsals, dħakna flimkien, qabżitilna demgħa flimkien ukoll.

Kienu mumenti vera sbieħ fejn il-ħbiberija, ix-xogħol professjonali u l-mużika rebħu fuq il-kompetizzjoni, għalija dak sodisfazzjon kbir.

Tħoss li l-lingwa Maltija hija apprezzata biżżejjed?

Nemmen li iva, għaliex, issa jien qiegħed imdawwar b'nies li jħobbu l-mużika Maltija jiġifieri jien infittex li anki ma' min ħa naħdem, li jekk ħa naħdem ma' xi ħadd inkun ċert li jħobb il-kanzunetta Maltija.

F'ħajti mdawwar b'dawn in-nies, li niġi nfluwenzat minnhom ukoll, jiġifieri nemmen li iva, hija apprezzata.

Ovvjament dejjem hemm, kif ngħidu bl-Ingliż, a room for improvement, dejjem ikun hemm dak il-lok fejn nistgħu mmexxu aktar ovvjament imma ma naħsibx li mhix apprezzata.

Taħseb li hemm bżonn li jsiru aktar inizjattivi li jagħtu pjattaforma għall-mużika bil-lingwa Maltija?

Jien nemmen li hawn Malta hawn pjattaformi fejn nesibixxu l-mużika bil-lingwa Maltija.

Hawn festivals li qed isiru fosthom L-Għanja tal-Poplu, li jsir kull sena.

Issa jekk Alla jrid, u j'Alla l-Mużika Mużika jibqa' jsir kull sena.

Nemmen li jista' jkun hemm attivitajiet oħrajn, forsi mhux dejjem f'forma ta' kompetizzjoni u festival imma jkunu aktar f'forma ta' kunċert.

Iva nemmen li jista' jsir aktar, qatt mhu biżżejjed.

Jien fejn tidħol mużika, nibqa' ninsisti dejjem.

Jista' jkun hemm kunċert kuljum għax xorta nibqa' ninsisti biex ikollna tnejn.

Dejjem irrid aktar fejn tidħol mużika jien imma xorta nemmen li m'aħniex neqsin, hemm pjattaforma, li nħoss u li nibqa' nħeġġeġ huwa forsi li jista' jkun hemm aktar individwi bħal kantanti, awturi u kompożituri Maltin li jipparteċipaw.

Forsi jista' jkun hemm aktar sforzi minn individwi biex jieħdu sehem f'dawn l-inizjattivi.

Wara dan il-vjaġġ, x'inhu l-pass li jmiss għalik fil-karriera mużikali tiegħek?

Jien ma tantx Inħobb naħseb wisq fil-futur.

L-esperjenzi tal-ħajja għallmuni ngawdi ħafna l-mument.

Bħalissa qiegħed ingawdi dan il-mument tar-rebħa li ksibt fil-festival Mużika Mużika.

Bla dubju, inħares 'il quddiem biex inkompli naħdem fuq mużika ġdida min-naħa tiegħi u fil-pipeline issa, kienet diġà qiegħda f'moħħi, imma nixtieq ħafna li naħdem fuq vidjo mużikali għal din il-kanzunetta li eventwalment joħroġ aktar tard matul din is-sena.

#wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Roberta Magri Direttriċi u Editriċi


Nitkellmu ma' Rita Camilleri Rita, bħalissa qed tinterpreta l-karattru ta' Anġela fuq Sorelle.

Liema kienet l-aktar xena li ħadt gost tagħmel?

U x'sibt l-aktar ta' sfida b'dan il-karattru?

L-aktar xena li ħadt pjaċir nagħmel kienet meta mort infittex lil Steve u fl-aħħar arrestajnieh.

Bħala sfida huwa l-fatt li Anġela ma tibża' minn xejn mhux bħali!!

Hemm similaritajiet bejn il-karattru ta' Anġela u tiegħek personali?

F'liema sitwazzjonijiet taħseb li kont taġixxi differenti minnha?

Naħseb l-unika ħaġa simili li għandi ma' Anġela hija l-imħabba li għandha hi lejn bintha u jien lejn ibni.

Li kont naġixxi differenti naħseb dwar il-fatt li hi ma tridx li tmur tfittex lil missierha għat-trapjant.

Kif intlaqa' min-nies dan il-karattru?

Milli jgħiduli intgħoġob ħafna u jammirawha.

Meqjusa bħala waħda mill-atturi veterani ta' pajjiżna.

Kemm ilek attriċi?

L-ewwel darba li tlajt fuq il-palk imma m'għidt xejn!!

Kelli 4 snin, id-DePorres.

Kif nibtet l-imħabba tiegħek għar-reċtar?

Naħseb minn dakinhar, kull meta nitla' fuq il-palk inkun f'dinja oħra.

Kif bdiet il-karriera tiegħek ta' attriċi?

Konna nkunu d-DePorres għax iż-zijiet li trabbejt magħhom kienu jgħinu hemm u kien hemm kumpanija li ttella' l-plays li kellha bżonn tifla għall-aħħar xena u z-ziju qallu bija!

Liema kienet l-ewwel produzzjoni teatrali li ħadt sehem fiha?

Ta' 6 snin Fr Bjorn kien kiteb buzette għall-konkors li kellu jsir għat-tfal u dan kien jismu "Taqtigħ il-Qalb" u konna ġejna t-tielet.

Teatru jew televiżjoni?

U għaliex?

Teatru, is-sensazzjoni li tħoss meta titla' fuq il-palk, l-eċitament u l-feedback tan-nies, ma ssibhomx fil-filming.

Mill-karattri kollha li ħdimt s'issa, liema minnhom taħseb li ħalla l-aktar impatt fuq in-nies?

Għalija l-aktar karattru li ħalla impatt kien il-karattru ta' Filumena.

Permezz ta' dan il-karattru tara l-imħabba tal-omm xi twassalha tagħmel.

U liem minnhom ħalla l-aktar impatt fuqek personali?

Ikolli nammetti li l-karattru ta' Filumena huwa l-aktar karattru li ħalla impatt fuqi personali wkoll.

L-omm ma tieqaf qatt taħseb fuq uliedha, anki meta jikbru.

X'tiftakar dwar preparamenti ta' produzzjonijiet li ħadt sehem fihom fil-bidu tal-karriera tiegħek?

U x'differenzi tara minn dak iż-żmien għal-lum?

Ilum ħafna aħjar għax għandek ir-riklamar jgħin ħafna u l-production houses qed jinvestu f'aktar equipment pereżempju f'produzzjoni minnhom ħdimna b'erba' kameras allura ħadna take waħda mhux xi 6 jew 7 takes.

Issa ħafna aktar faċli, l-ewwel darba li ħadt sehem fuq it-TV kelli 10 snin, dak iż-żmien jekk tagħmel żball terġa' tibda x-xena mill-ġdid!!

Illum ovvja bit-teknoloġija ġdida nagħmel dik il-biċċa biss.

Illum ħafna aħjar!!

Semmilna wħud mill-memorji l-aktar li tgħożż ma' atturi veterani li m'għadhomx magħna..

Naħseb l-aktar għal qalbi huma l-memorji ta' Lino Grech.

Niftakar konna nkunu qed nagħmlu play l-institute u tarah waqt il-provi jagħmel il-karattri kollha, litteralment jinbidel quddiem għajnejk.

Irrakkuntalna praspura li għamilt jew ġratlek relatata mar-reċtar..

Nifftakar konna qed nagħmlu kummiedja l-Manoel meta wieħed mill atturi kien ħa joħroġ fuq il-palk marritlu l-buttuna tax-shorts, irid joħroġ u ma jistax għax ħa jaqalu ix-shorts u dak il-ħin qbadt hairpin u rnexxili nżommlu x-shorts milli jaqalu u mbuttajtu 'l barra għal fuq il-palk.

Dawk is-sekondi rajnihom sigħat.

'Il bogħod mir-reċtar, min hi Rita Camilleri?

Issa jien irtirata u nieħu pjaċir insib il-ħin għall-passatempi li qabel ma tantx kelli ċans għalihom.

Jien omm u minn sena u tlett xhur ilu sirt nanna ta' baby Alex.

Nipprova nkun pożittiva kemm nista' avolja l-ħajja mhux dejjem tħallini.

Qattajt parti kbira minn ħajtek mas-Salesjani.

X'impatt ħalla fuq ħajtek dan?

Impatt qawwi, għalija s-Salesjani huma t-tieni familja tiegħi, qattajt parti kbira minn ħajti hemm u bil-ħila tagħhom wasalt fejn wasalt fit-teatru.

X'jagħtik l-aktar sodisfazzjon f'ħajtek?

Meta nkun mal-familja, ma' huti u l-familji tagħhom, hemm inkun fil-ġenna tal-art.

Persuni li jispirawk kemm fil-karriera tiegħek ta' attriċi kif ukoll personali…

Bħala attur jew direttur, kif semmejt fuq Lino Grech, u kelli tutor id-drama school li llum sfortunatament m'għadhiex magħna Ethel Farrugia.

U personalment iz-ziju li kien rabbieni, dejjem bil-kelma t-tajba, u dejjem għallimni nipprova nara t-tajjeb f'kulħadd.

L-isbaħ u l-agħar mumenti ta' ħajtek s'issa..

Bla dubju l-isbaħ mument kien meta sirt omm u wara meta sirt nanna.

L-agħar mument f'ħajti li ħalla impatt ikrah kien meta sena u nofs ilu konna miseries ma' oħti u waqgħet u mietet quddiemi.

Xena li tmur qatt minn quddiem għajnejja.

X'inhi l-akbar lezzjoni li tgħallimt mill-ħajja s'issa?

Li għandek tgħix il-mument u tgħid lil dak li jkun li tħobb għax meta jiġri kif ġara lilna mbagħad wara jkun tard wisq.

Liema kwistjonijiet int l-aktar sensittiva dwarhom?

U għaliex?

Fejn jidħol l-abort, suġġett naqra delikat imma jweġġagħni ħafna u meta naf li hawn tant koppji li jixtiequ t-tfal u ma jistgħux, u qtil ta' kreaturi innoċenti ma niflaħiex.

It-tfal barka jġibu.

Hemm xi ħaġa li dejjem xtaqt tagħmel u għad ma kellekx l-opportunità li tagħmilha?

Nixtieq nitgħallem aktar crafts u meta kont iżgħar dejjem xtaqt nidħol pulizija imma d-daddy ma ħallinix għax hu kien pulizija u ma ridnix!

Kif jirnexxilek tagħraf il-pożittività tal-ħajja?

Meta nara l-kuraġġ tan-nies li huma inqas ixxurtjati minni ngħid jien għandi saħħti, il-familja b'saħħitha u għandi saqaf fuq rasi, hemm tiġini s-saħħa li nkun pożittiva.

X'messaġġ tixtieq tgħaddi?

Nixtieq ngħid grazzi lil kull min jibgħatli l-messaġġi, u kliem li jinkoraġġuni u grazzi kbira lil dawk kollha li kienu hemm għalija fl-agħar mumenti ta' ħajti.

#wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Roberta Magri Direttriċi u Editriċi


Nitkellmu ma' Ronald Saliba Magħruf l-aktar bħala attur, iżda int proprju l-kittieb tas-sensiela Nostalġija li bdiet tixxandar mid-29 ta' Marzu.

Minn fejn u kif ġiet l-ispirazzjoni biex tibda tikteb din is-sensiela?

Kitba għat-televiżjoni kienet ilha ddur ġo moħħi għal ħafna snin.

Imbagħad, fl-2019 wasal ż-żmien li kull filgħaxija bdejt nikteb xi ħaġa.

Il-karattri kien ilhom snin twal jissawru ġo moħħi.

Imbagħad dawn il-karattri kollha sabu ruħhom fl-istorja.

Il-ħsieb kien li nagħmel madwar 39 episodju.

Imma l-ewwel lestejt 17 biss.

Il-ħsieb kien li jekk jintlaqgħu tajjeb, imbagħad, inkompli bl-episodji l-oħra.

Ġara mbagħad li ġie l-lockdown ta' Marzu 2020.

U allura ħadt l-okkażjoni u komplejt 18-il episodju oħra.

X'tista' tgħidilna dwar Nostalġija?

Il-ġrajja sseħħ fi tlett irħula.

Ħal-Kbir huwa r-raħal ewlieni fejn iseħħu dawk il-ġrajjiet li jseħħu daż-żmien.

Bil-kunflitti bejn il-kappillan, il-każin tal-banda, il-partiti politiċi u n-nies tar-raħal fejn insibu nies twajba u nies anqas twajba.

F'Ħal-Waħdu insibu karattri interessanti.

Dawn kollha bil-laqam, jitkellmu bl-aċċent, u kliemhom kollu idjomi.

F'Ħal-Ħieles, għalkemm qed jgħixu llum, minn jeddhom jixtiequ li jibqgħu jgħixu ħielsa mill-iżvilupp.

Ġieli ktibt produzzjonijiet oħrajn qabel?

Bdejt nikteb ta' 13-il sena.

Novelli għar-Rediffusion.

Imma dejjem għall-palk.

U għalkemm tnejn minnhom ġew irranġati għat-televiżjoni, NOSTALĠIJA hija l-ewwel kitba li nibtet u nkitbet għat-televiżjoni.

Kif bdiet il-karriera tiegħek ta' attur?

Qatt ma kont miġbud li nitla' fuq il-palk.

F'moħħi kelli biss il-kitba.

Imma darba kont qiegħed nidderieġi produzzjoni ta' Carmel Gauċi b'kitba ta' Ġorġ Peresso bl-isem ta' L-INFERN JISTA' JISTENNA.

Ġara li min kien qiegħed jagħmel il-parti prinċipali ma setax ikompli (fl-aħħar ġimgħa) u kelli nidħol minfloku jien.

Xi ħadd mill-Bonaci Brothers kien qiegħed jara din il-produzzjoni u tħajjar jagħtini parti f'Ipokriti.

U minn hemm ma waqaft qatt.

Liema produzzjonijiet tħoss li għenuk l-aktar biex tevolvi bħala attur?

Kollha kemm huma.

Meta kont nikteb u nidderieġi, kont nitgħallem il-ħin kollu.

Kelli x-xorti li dejjem idderiġejt atturi kbar u ta' esperjenza.

U minnhom kont titgħallem il-ħin kollu.

Liema karattri li interpretajt tħoss li l-aktar ħallew impatt?

L-aktar li ħalla impatt kien il-karattru ta' Philip f'Ipokriti.

Mhux biss għax kien l-ewwel wieħed; imma aktar għax ma kienx 'straight character'.

Kien 'rounded character' fejn il-karattru żvolġa fuq ħafna episodji sakemm fl-aħħar spiċċa bniedem mitluq u dipress.

Niftakarni nara l-film 'Rainman' ta' Dustin Hoffman.

Sigħat sħaħ nifli kull mossa li jagħmel.

U tgħallimt ħafna minnu.

Imma mbagħad, l-aktar karattru li ħadt gost nagħmel kien il-karattru ta' Ċensu fid-Dar tas-Soru.

Liema kien l-aktar karattru diffiċli li interpretajt?

U għaliex?

Il-parti ta' Ġesù fil-passjoni tradizzjonali.

Ħafna jaħsbu li dan huwa karattru interessanti.

Għalija ma kienx.

Huwa karattru fejn m'hemm xejn fejn l-attur jista' jimraħ.

Fejn żball żgħir huwa fatali.

Diffiċli ħafna kien il-karattru ta' Frank Foster fil-farsa ta' Alan Ayckbourn 'How the Other Half Loves'.

Żewg atti l-ħin kollu fuq il-palk.

Traduzzjoni ta' Frank Tanti għal Maleth.

Is-sett maqsum f'żewgt idjar matul il-palk kollu.

U trid toqgħod attent li ma tmissx xi biċċa għamara mid-dar l-oħra.

Żewg familji jitkellmu fl-istess waqt imma ħadd mhu konxju mill-koppja l-oħra.

Kemm tħoss li sar progress f'dan il-qasam matul is-snin?

Kemm fl-istil u anke fil-forma.

Xorta nħoss, iżda, li dan l-aħħar qiegħed ikun hemm wisq produzzjonijiet; ma naħsibx li għandna diretturi, atturi, kitbiet etc.. biex jissodisfaw l-ammont kbir ta' produzzjonijiet li qiegħdin isiru għat-televiżjoni.

Bir-riskju li jitbaxxa l-livell.

Fl-istess waqt, sfortunatament, niżel ħafna l-ammont ta' produzzjonijiet teatrali li huma l-bażi għall-atturi biex wara jkomplu bit-televiżjoni.

Liema memorji ma' atturi li m'għadhomx magħna huma l-aktar għal qalbek?

Charles Thake, Karmenu Gruppetta u Ġemma Portelli.

Ma' Charles Thake għaddejt snin twal intellgħu xi tlett produzzjonijiet fis-sena fl-Istitut Kattoliku u fit-Teatru Manoel.

Ma' Karmenu Gruppetta kelli x-xorti li naħdem fil-kummiedja 'Appuntamenti fl-Appartamenti'.

Karattru uniku u inimitabbli.

Saqajh mal-art u twieled attur.

Ma' Ġemma Portelli għamilt sena niltaqgħu darbtejn fil-ġimgha fil-produzzjoni televiżiva popolari F'Baħar Wieħed.

X'jagħmlek attur tajjeb?

Attur tajjeb irid ikun 'partikolari' filwaqt li jibqa' 'kredibbli'.

Teatru jew televiżjoni?

U għaliex?

Bla dubju ta' xejn, teatru.

L-ewwel nett għax tista' tiżviluppa l-karattru aktar aħjar għax ix-xeni qiegħdin isiru fi ftit sigħat.

U t-tieni għandek l-udjenza miegħek li tagħtik l-enerġija li ma tagħtihilekx it-televiżjoni.

Irrakkuntalna praspura li għamilt relatata mar-reċtar.

Aktar minn praspura aktar ngħidilha traġedja.

Konna qiegħdin nagħmlu l-passjoni u jien kont qiegħed nagħmel il-parti ta' Kristu.

Wieħed mill-qassisin il-kbar fettillu jobżoqli bis-serjetà.

Kif dħalna fil-kwint, jien qlajt il-labra li kienet qiegħda żżomli l-biċċa li kelli fuq il-malja li kelli taħt biex inniggżu biha.

Fi ftit mumenti kelli nerġa' noħroġ fuq il-palk inġorr is-salib.

Erġajt għamilt il-labra imma m'għamilthiex sew.

Il-konsegwenza kienet li eżatt f'nofs il-palk din l-imbierka biċċa bdiet nieżla.

Xi ħadd beda jgħajjat minn bejn il-kwinti u spiċċajt nagħfas is-salib mal-biċċa biex ma taqax.

Mur ara 'l Kristu sejjer għal kruċifissjoni bil-malja.

'Il bogħod mill-karriera tiegħek f'dan il-qasam, min hu Ronald Saliba?

Illum pensjonant.

Il-mara tiegħi Rita u għandna tifla waħda Sarah.

Illum ukoll għandna neputi li jismu Ronald ukoll.

B'hekk ħajjtina mimlija sewwa.

Kif tiddeskrivi t-tfulija tiegħek?

U liem memorji tgħożż l-aktar?

Sabiħa ħafna.

Mid-dar għall-iskola, għall-Museum, nistudjaw u nilagħbu fit-triq mingħajr biża' li ttajjarna karozza.

Ngħożż ħafna il-ħarġiet ma' tal-Mużew fis-sajf għall-baħar.

U aktar tard il-ġimgħat camping ma' żgħażagħ oħra f'Dar il-Fekruna.

Liema kienu l-isbaħ u l-agħar mumenti ta' ħajtek?

L-isbaħ meta twieldet it-tifla tiegħi Sarah kif ukoll meta ħames snin ilu Sarah welldet lin-neputi Ronald.

L-agħar kienet il-mewt ta' missieri George li kien għalija ħabib qabel missier.

X'jispirak l-aktar?

Kull kelma li nisma' u kull karattru li nara.

Sirt nieqaf naħseb fuq kull ma nisma' w nara.

Xi tqis li kienu l-kisbiet tiegħek?

Li wasalt fejn u kif ninsab illum.

Tant, illi kieku kelli nerġa' nibda mill-bidu nerġa' nagħmel kull m'għamilt.

Fejn u kif jirnexxilek issib il-kuntentizza?

Fuq mejda tal-ikel għal xi ikla tajba jew għal xi kafè mal-familja u ħbieb.

X'messaġġ tgħaddi lil dawk li għadhom fil-bidu tal-qasam tar-reċtar?

Fittxu li tibdew mill-palk.

U itilgħu fejn u kemm jgħidilkom il-produttur.

Mhux dejjem tkun tajjeb jew ħażin daqs kemm taħseb int. Ħalli lil ħaddieħor jara fik il-ħiliet tiegħek.

#wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Roberta Magri Direttriċi u Editriċi


Nitkellmu ma' Stephanie Spiteri Steph, il-programm Illum ma' Steph, xi jfisser għalik?

Ħajti tirrivolvi madwaru, lanqas nimmaġinani niffunzjona mingħajru.. norqod u nqum naħseb u nippjana..il-baby tiegħi li nieħu gost narah jikber u jiżviluppa.

X'impenn u responsabilità jirrikjedi programm li jixxandar kuljum?

Full time plus plus, forsi ftit jirrealizzaw l-impenn.. nibda minn filgħodu u nibqa' sa tard filgħaxija.

Bejn suġġetti, riċerka, riklami u paper work.. qatt ma jien lesta.

Kemm ilek xandara?

U x'kien l-ewwel xogħol tiegħek fil-midja?

Ili minn meta kellli 15-il sena.

Bdejt b'kumbinazzjoni fuq programm reliġjuż jismu Twemmin.

Qatt ma kont naħseb li ħa nsir daqshekk addict ta' dan ix xogħol..

X'kien li ispirak biex tidħol f'dan il-qasam?

Kien ġar li kellu programm u kellu bżonn lil xi ħadd biex jippreżentah.. staqsa lili għax kien jafni, u minn hemm qatt ma ħarist lura.. għall-bidu kien dejjem part time imma għal dawn l-aħħar 4 snin ħadt ukoll il-produzzjoni kollha fuqi u allura issa sar litteralment ħajti.

X'issib l-aktar ta' sfida f'xogħlok?

U x'inhu l-akbar sodisfazzjon?

L-ikbar sfida hija l-commitment ta' kuljum irrelevanti xi jkun qed jiġri f'ħajti.. meta pereżempju l-ma kienet qiegħda tmut kien ikolli nitlaqha u mmur nagħmel programm fejn qisu xejn mhu xejn.. kien żmien diffiċli ħafna.. però anke fil-ħajja ta' kuljum, ġieli uġigħ ta' ras jew uġigħ ta' żaqq.. xorta trid tmur u tkompli.

Sodisfazzjon kbir però l-imħabba u r-rispett tat-telespetturi li nħossni onorata ħafna li tant jilqgħuni.

Liema kien wieħed mill-aktar programmi diffiċli li kellek tagħmel?

U waħda mill-aktar intervisti emozzjonali?

Fuq l-istess kunċett tar-risposta ta' qabel, l-għada tal-funeral tal-mamà tiegħi.

Jien lil ommi kont inħobbha wisq u meta ħallietna ħassejt li spiċċat id-dinja però l-għada tal-funeral kelli mmur fuq il-programm u nkompli.

Qalbi kienet miksura f'miljun biċċa però kont inżomm f'moħħi kemm kienet kburija bija u għalhekk ħassejt li jien għandi nkun b'saħħti u niffaċċja r-realtà.

Intervisti jkolli ħafna emozzjonali.. jien qalbi żgħira u nħoss ħafna u allura nempatizza u l-ugigħ ta' ħaddieħor nieħdu miegħi.

Bla dubju, int waħda mill-preżentaturi popolari, u favoriti mal-pubbliku, tħoss li huwa importanti li tibni relazzjoni mas-segwaċi tiegħek?

Immens importanti u bżonnjuża.. jien ma jien ħadd mingħajr l-appoġġ u l-imħabba tat-telespetturi allura nara kif nagħmel biex inżomm kuntatt regolari magħhom.

Fl-opinjoni tiegħek, x'inhuma r-responsabilitajiet ta' preżentatriċi?

Li tkun onesta, li tkun preżentabbli, li tkun reali, li żżomm ċerti opinjonijiet politiċi u kontroversjali għaliha nfisha (fil-każ ta' programm bħal tiegħi li huwa għall-familja kollha).

Li tuża' Malti tajjeb, li tkun pożittiva, li tkun preparata.. fost oħrajn.

Jinkwetak il-fatt li dak kollu li tgħid u twassal jista' jiġi interpretat b'mod totalment differenti milli jkun intenzjonat?

Iva, ġieli nofs kelma u xi ħadd jikteb u jgħidli li pereżempju ma qabilx jew juri li ma ħax gost.. diffiċli ħafna li dejjem togħġob lil kulħadd però nemmen li bl-onestà n-nies jifhmu li jien umana bħalhom u ġieli ngħid xi ħaġa li forsi ma tkunx eżatt.

L-isbaħ u l-agħar mumenti ta' ħajtek s'issa..

L-isbaħ bla dubju kien it-twelid ta' ibni li llum għandu 18-il sena u huwa l-mimmi t'għajnejja.

L-agħar kien il-mewt ta' ommi.

Kif affettwatek lilek personali l-pandemija?

Wara li ssakkart id-dar għal xahrejn is-sena l-oħra, jien u Michael (it-tifel) biss, iwassluli x-xirja wara l-bieb u ma niltaqa' ma ħadd.. nagħmel il-programm minn ġol-kamra tas-sodda tat-tifel, hu l-cameraperson u soundman u kollox.. din is-sena attenta ħafna, ma mmur imkien ħlief għall-bżonn, ma niltaqa' ma ħadd jekk mhux għax-xogħol.

Inħoss li tlift ħafna mill-pjaċir tal-ħajja però hekk hemm bżonn għalissa.

Mument i ħelwin li jkollok mas-segwaċi tiegħek..

It-telefonati ħelwin ikunu għax dak li jkun iħoss ċertu eċitament u mhux dejjem niftehmu.

Il-logħob għalkemm sempliċi ġieli jħawwadhom u allura tkun ħelwa l-konversazzjoni li jkollna on air.

Ikun hemm drabi li tkun tixtieq tagħmel ftit ħin 'il bogħod mill-ħajja pubblika?

Nhar ta' Sibt jien naħsel u nnaddaf id-dar.. bil-ħwejjeġ ta' ġewwa u b'xagħri mgerfex.. nitkellem mal-biċċa tal-art u nieħu gost li ma tmehrix.. mingħajr din il-ġurnata ma noqgħodx.. hemm niċċarġja l-batterija.

Liema huma l-persuni li jispirawk fil-karriera tiegħek u fil-ħajja personali tiegħek?

Fil-ħajja personali huma l-familja tiegħi, ħuti li dejjem jgħinuni u ħabib tal-qalb li dejjem jiggwidani, fuq it-television inħobb insegwi li Oprah Winfrey li minn xejn saret ikona.

Steph bħala omm, stretta?

Kif tiddeskrivi r-relazzjoni tiegħek mat-tifel?

Darba ġejt deskritta bħala Hitler minn wieħed ħabib.

Jien ili sseparata mindu Michael kellu sentejn u allura kelli nżomm ħafna dixxiplina fejn kien hemm bżonn biex jikber ta' nies.

Missieri hekk kien magħna u għalkemm kont narah ikrah meta kont żgħira llum nirringrazzjah tal-prinċipji li tani.

Liema kwistjonijiet int l-aktar sensittiva dwarhom?

U għaliex?

Inħobb in-natura, nirrabja min ikasbarha.

Ninkwieta meta nisma' fuq uġigħ li jkun hemm minħabba diżgwid fil-familji.

Nixtieq li ma narax tbatija.

Kif tieħu ħsieb is-saħħa mentali tiegħek?

Il-fatt li jien naħdem għal qalbi nemmen li tgħini ħafna biex nibqa' pożittiva.. ikolli mumenti ibsin bħal kulħadd però ħabib kbir tiegħi għallimni li t-tazza nofsha mimlija u mhux nofsha vojta, u li dejjem hemm silver lining u b'dak ir-raġunament nara li nieħu ħsieb tiegħi nnifsi.

X'kienet l-akbar lezzjoni li tgħallimt mill-ħajja s'issa?

Li kulħadd l-istess, li kollha għandna ferħ, niket, suċċess u falliment.

Li saqajk iridu jibqgħu mal-art u li iktar kemm tgħin iktar tħossok ferħana.

X'kien l-isbaħ ġest li qatt għamilt u rċevejt?

Li għamilt jien ma nafx ngħidlek, li nirċievi huwa l-imħabba tat-telespettaturi b'mod regolari.. grata ħafna.

Xi jferħek u x'jirrabjak l-aktar?

Iferrħuni l-iktar affarijiet bażiċi… telefonata bla ħsieb, messaġġ mill-qalb.

Jirrabjani l-eġoiżmu ta' ċertu nies.

L-akbar biża' tiegħek..

Mill-wirdien u mit-tlajja', u li xi darba nkun irrid niddependi fuq ħaddieħor.

Hemm xi ħolma li tixtieq twettaq?

Nixtieq li nixtri dar imkissra u diżastru, jew xi ħadd jafdali dar hekk, u nirranġaha u nġibha sabiħa.

Għandi immaġinazzjoni fertili, noħlom kif u x'fatta, flus biex inwettaqha m'għandix.

Stephanie tgħaddi messaġġ dwar is-solitudni

#wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Roberta Magri Direttriċi u Editriċi


Kif spjegajna ftit ġranet ilu, Staqsini u Skoprini hija rokna ġdida fuq skoperta.net fejn se tkun qed tagħti ċ-ċans lilkom is-segwaċi tagħna li tistaqsi dak kollu li tridu lill-personalità favorita tagħkom!

Wara, jintgħażlu l-aqwa 10 mistoqsijiet u jiġu mwieġba mill-personalità.

Carlos Farrugia huwa l-ewwel personalità ta' Staqsini u Skoprini u dawn huma r-risposti tiegħu għall-mistoqsijiet tagħkom:

Hemm xi pjanijiet għal xi dramm minn tiegħek, għal żmien il-Ġimgħa l-Kbira tas-sena d-dieħla 2022? – Abigail Spiteri

Iva, għas-sena d-dieħla hemm ippjanat li ntellgħu l-produzzjoni 'VARI' ta' Trevor Zahra li minħabba l-pandemija ġiet posposta għal sentejn konsekuttivi.

Nisperaw li jirnexxielna nagħmluha s-sena d-dieħla.

Xi tfisser għalik il-Belt Valletta?

Kif tiddeskrivi tfulitek fit-toroq tal-kapitali? – Albert Ellis

Il-Belt Valletta għalija tfisser ħafna, huwa l-post fejn jiena twelidt u trabbejt u nħossni onorat li jiena mill-Belt Valletta.

It-tfulija tiegħi fil-Belt kienet waħda sempliċi u sabiħa ħafna.

Skola primarja, duttrina, mużew, festi, futbol, karnival, logħob fit-toroq tal-Belt, li sfortunatament illum m'għadniex narawhom, u baħar ukoll speċjalment taħt is-sur.

Attur bravu u kull parti taqlagħha kif jgħidu.

Se narawk miżżewweġ xi darba? – Lily Nappa

Grazzi ħafna, napprezza immens il-kumpliment tiegħek.

Jekk il-bambin irid, iva.

Hemm xi attur jew attriċi Maltija, li għadek qatt ma ħdimt magħhom, u tixtieq taħdem magħhom fil-futur? – Abigail Spiteri

Wieħed mill-atturi bravu u versatili li nixtieq naħdem miegħu huwa l-ħabib tiegħi Shawn Ciantar, li għalkemm ħdimna fl-istess produzzjonijiet, s'issa għadu qatt ma kellna xeni flimkien.

Kieku jkollok terġa' tagħmel il-parti ta' Sergio, taċċetta? – Daniel Zarb

Iva, naċċetta bil-qalb kollha.

Sergio kien wieħed mill-iktar karattri ta' sfida li qatt kelli u apparti hekk Sergio rebbaħni wkoll l-unur tal-aqwa attur f'Malta f'parti prinċipali fil-'Malta Television Awards'

Naf li int ħdimt f'diversi drama Maltija fosthom Division 7.

Hemm xi karattru/karattri li għoġbuk u għalfejn?

U kieku ma kellekx il-parti ta' Fr René, liem kont tagħżel li tinterpreta u għaliex? – Joanna Azzopardi

Jiena interpretajt diversi karattri u onestament jogħġbuni kollha għax huma kollha parti minni jiġifieri diffiċli nagħżel wieħed minnhom.

Qishom kollha t-tfal tiegħi u m'għandix preferenzi.

F'Division 7 tant irbatt qalbi mal-karattru ta' Fr Rene li għalkemm kien hemm ħafna karattri interessanti u b'saħħithom ma nimmaġinanix nagħmel karattru ieħor apparti Fr Rene.

Liema kienet l-aktar xena diffiċli li qatt għamilt s'issa? – Ritianne Galea

Fil-karriera tiegħi kelli ħafna xeni interessanti u diffiċli.

Waħda li dejjem tibqa' f'moħħi hija s-'sword fight' li kelli f'Gizelle bejn Sergio u Luigi interpretata b'mod eċċellenti mal-ħabib tiegħi u attur Anthony Ellul.

X'kien li ispirak biex tidħol fil-qasam tad-drama? – Suzanne Vella

Meta kelli xi dsatax il-sena ġejt avviċinat mis-Sur Patrick Borg biex nagħmel film qasir fuq l-aħħar ċena ta' Kristu, għalkemm qatt ma kelli esperjenza ħadt gost ħafna naħdmu.

Fl-istess sena ġejt avviċinat mill-Għaqda Drammatika Dumnikani Beltin biex nagħmel il-parti ta' Kristu fid-dramm tal-passjoni u minn hemm il-quddiem iddeċidejt li nieħu t-teatru u d-drama bis-serjetà u qatt ma ħarist lura.

Il-fatt li int persuna pubblika jaffettwa l-ħajja personali tiegħek? – Krista Sammut

Iżda nieħu gost ħafna meta jwaqqfuni n-nies u jkellmuni fuq ix-xogħlijiet artistiċi tiegħi.

Normalment dejjem nassoċjawk ma' karattri serji, imma xi jdaħkek l-aktar, u x'hemm li jirrilassak wara ġurnata xogħol u filming? – Abigail Spiteri

Għalkemm interpretajt ħafna karattri serji, xorta interpretajt karattri komiċi, kemm fuq it-televiżjoni u kemm fit-teatru.

Li għadu u jibqa' jdaħħaqni u jemozzjonani minn mindu kont tifel żgħir huwa l-karattru ta' 'The Tramp' interpretat mill-ikbar ispirazzjoni tiegħi li huwa l-leġġenda Charles Chaplin.

Apparti hekk, nieħu gost ħafna nara komiċi Maltin li ħafna minnhom huma ħbieb tiegħi u bravi immens.

Li jirrilassani wara ġurnata xogħol u impenji oħra huwa li mmur id-dar niekol flimkien mat-tfajla u naraw xi film jew series flimkien.

Apparti hekk inħobbu mmorru nimxu u niskopru postijiet ġodda kemm f'Malta kif ukoll f'Għawdex.

Dalwaqt inħabbru min hi t-tieni personalità li se tkun qed twieġeb il-mistoqsijiet tagħkom…


Għandek bżonn (għal 8 pulpetti): Żewġ karrotti kbar maħkukin Pastarda (jew broccoli) żgħira maħkuka Żewġ qarabagħliet maħkukin 100g ġobon Halloumi maħkuk jew ġobon feta mfarrak Żewġ basliet mill-aħdar (spring onions) imqattgħin irqaq

Mgħarfa minn kull waħda minn dawn li ġejjin

Tursin frisk imqatta'

Ħabaq frisk imqatta'

Nagħniegħ frisk mqatta'

Kosbor frisk imqatta'

U melħ u bżar skont il-gosti tiegħek

Kuċċarina chilli flakes

Żewġ imgħaref frak tal-ħobż

Żewġ bajdiet imħabbta

Poġġi l-qarabagħli, il-karrotti u l-pastard / brokkoli maħkukin, f'sarvetta tal-kċina u għasarhom sew sakemm joħroġ il-likwidu kollu.

Issa poġġi l-ħaxix fi skutella kbira.

Żid il-ġobon, melħ, bżar, nagħniegħ, tursin, kosbor, ħabaq, basal aħdar u frak tal-ħobż.

Ħallat kollox sew, u mbagħad żid il-bajd u kompli ħawwad sakemm kollox ikun jitħallat sew.

Agħtti l-iskutella bil-clingfilm u mbagħad poġġiha fil-friġġ għal mill-inqas tletin minuta.

Meta jgħaddi ftit ħin, oħrog it-taħlita mill-friġġ u ifforma f'forma ta' burgers/pulpetti kbar.

Imbagħad jew aqlihom fiż-żejt għal 5 minuti fuq kull naħa, jew aħmihom fuq karta tal-ħami fil-forn għal bejn 15 u 20 minuta.

Servihom ma' dressing magħmul minn: Tazza Greek yoghurt imħallat ma' kuċċarina żejt taż-żebbuġa, mgħarfa tursin frisk imqatta', u ftit melħ.

Għat-tadam sweet & sour:

Għandek bżonn: (għal 6 porzjonijiet)

Mgħarfa zokkor (jew aktar, jekk tixtieq li toħroġ aktar it-togħma ħelwa

Żewġ imgħaref sagħtar

Mgħarfa żejt taż-żebbuġa

Żewġ sinniet tewm imqatta' rqaq ħafna

Melħ

Għat-tiżjin :

Ħjara mqatta' roti rqaq

Basal żgħir imqatta roti rqaq

Ftit ħall balsamiku

Aqsam it-tadam min-nofs mit-tul u irrangahom wiċċhom l-isfel fuq pjanċa tal-forn.

Ferrex it-tewm, iz-zokkor, il-melħ u sagħtar fuq it-tadam.

Roxx iż-żejt taż-żebbuġa fil wiċċ.

U aħmi għal nofs siegħa.

Servi mal-ħjar u l-basal, u roxx ftit ħall balsamiku fil-wiċċ.

L-ikla t-tajba!

Jekk għandek xi mistoqsijiet dwar din ir-riċetta u oħrajn, ibgħatilna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Jackie Busuttil Kontributriċi


Aktar kmieni llum ġie mniedi vidjo mużikali ta' interpretazzjoni tal-kanzunetta Mistake, mill-kantanta Destiny u Red Electrick, b'direzzjoni artistika ta' Steven Levi Vella.

Il-kanzunetta Mistake hija waħda mill-kanzunetti tar-raba' album tar-Red Electrick, bl-isem ta' Tragic Optimistic.

Iż-żeffiena ta' Concept of Movement, li t-talent tagħhom ġibed l-attenzjoni ta' ħafna mis-segwaċi ta' Malta's Got Talent, huma wkoll parti minn dan il-proġett mużikali.

Il-kanzunetta Mistake inkitbet minn Joe Roscoe, Peter Borg, Aleandro Spiteri Monsigneur u Ivan Borg, bi produzzjoni ta' Peter Borg.


"Kuraġġ" jew "Agħmel kuraġġ" jingħadu ħafna drabi f'diversi sitwazzjonijiet differenti tal-ħajja.

Għalkemm hija xi ħaġa ovvja li wieħed jgħidha b'intenzjoni tajba, iżda kemm inkunu ċerti li din il-kelma se tagħmel differenza pożittiva u mhux titfa' aktar pressjoni negattiva fuq l-individwu?

F'liema sitwazzjonijiet għandha tingħad?

Wara kollox, għandha tintuża bħala kelma ta' konsolazzjoni?

Fost l-aktar sitwazzjonijiet sinonimi ma' din il-kelma huma meta persuna tkun tilfet lil xi ħadd għażiż u meta persuna tkun għaddejja minn sfidi psikoloġiċi.

Huwa veru li kull sitwazzjoni diffiċli li jkollok tiffaċja fil-ħajja teħtieġ il-kuraġġ biex tikkumbattiha, iżda dan ma jiġix għax xi ħadd jgħidlek "kuraġġ".

Ħafna drabi, meta wieħed ikun għaddej minn sitwazzjonijiet imsemmija, l-aktar li jkun qed jistenna huwa li jħoss li hemm min qed jiftakar fih, jifhmu u li mhuwiex waħdu speċjalment f'mumenti fejn ikun qed iħoss li t-toqol ta' dak li jkun għaddej minnu ħadlu kull saħħa biex ikompli jiġġieled.

Għaldaqstant, nagħmlu aktar ġid jekk minflok ngħidu "Agħmel kuraġġ", ngħidu "Jien qiegħda hawn għalik", "Tinsab fi ħsibijieti", "Nifhem x'qed tħoss" jew inkella xi drabi jkun hemm bżonn li nieqfu u nisimgħu ħafna aktar milli ngħidu xi kelma li mingħajr ma nkunu nafu taf toħloq aktar uġigħ.

Sitwazzjoni oħra komuni li din il-kelma tingħad spiss hija dik ta' persuni b'diżabilità.

Wieħed jista' jinnota, partikolarment fuq il-midja soċjali, kull darba li jittella' xi post jew artiklu dwar xi ħadd li għandu xi tip ta' diżabilità jibdew telgħin il-kummenti tal-"kuraġġ", imma din hija xi ħaġa ġusta?

Għaliex għandna nenfassizzaw li persuna b'diżabilità teħtieġ jew għandha kuraġġ straordinarju aktar minn oħrajn?

Bħallikieku persuna b'diżabilità hija marida jew qed tgħix ħajja li għal ħaddieħor hija impossibbli li jgħix!

Qatt nieqfu u naħsbu jekk f'xi drabi din il-kelma ittellax ħajt bejna u l-persuna l-oħra?

Ilkoll kemm aħna neħtieġu l-kuraġġ f'mumenti aktar minn oħrajn, ilkoll kemm aħna għandna dak il-kuraġġ ġo fina li kulħadd jitkellem fuqu, disponibbli meta nfittxu li nużawh, iżda huwa veru wkoll li f'ċerti mumenti huma l-empatija u l-kompassjoni li jgħinuna nsibu dak il-kuraġġ, u biex naslu għal dan, hemm modi li jmorru ferm lil hinn mill-kliem "Agħmel kuraġġ".